qundao/data-zh-poetry huggingface dataset:
龚山长棲阁
作者：刘过
朝代：宋
体裁：七言律诗

柳径参差小叶蓝，不知世有府潭潭。扬雄宅就巢枝一，去病家寒绕树三。从臾诸公时烂漫，劝酬终日酒醺酣。出门万里江边去，尘满征衫我甚惭。
□□□
作者：劉克莊
朝代：宋

□□□□□□□，□□□□□□□。
□□□□□□□，□□□□□□□。
□□□□□□□，□□□公徒太行。
眼切於身存不得，可憐半世謾脩方。
□□□
作者：劉克莊
朝代：宋

我爲明道君崇道，同□□□晚節光。
徧閲後來積薪者，僅存前度看花郎。
彫零堪嘆瓜三摘，老退猶貪粟一囊。
但願弟兄享華髮，多批祠考賽汾陽。
□□□
作者：劉克莊
朝代：宋

華宗文□□□□，□□梅花似有緣。
君復清風一身止，寒翁□□□□□。
□塵只解污渠輩，色筆今知落爾邊。
□□□□□□□，□將老醜鬭春妍。
□□□□
作者：劉克莊
朝代：宋

□□□□□□□，□□□□□□□。
□□□□□□室，殿耆英社獨靈光。
錦袍爭看前供奉，白髮誰憐老遂良。
叢稿如山千載後，尚堪拈出補詩亡。
□□□□·其一
作者：劉克莊
朝代：宋

□□□□□□□，□□□□□□□。
□□□□□□□，蒼生將如安石何。
君實可爲宜努力，了翁自□不須多。
直今去作循良吏，孰若來賡喜起歌。
□□□□·其一
作者：劉克莊
朝代：宋

□□□□□□□，□□□□□□□。
□□□□□□味，一旦鳴陽警衆聾。
絕塞擇棲托羈旅，行臺設網攬英雄。
朝家記憶超宗父，便可吹噓入禁中。
□□□□·其三
作者：劉克莊
朝代：宋

不但親朋弔，鄉人總涕濡。
那堪公冢婦，還是我諸姑。
龐嫂留封坎，嵇孤哭反虞。
惟應不朽者，昭揭在龜趺。
□□□□·其二
作者：劉克莊
朝代：宋

盛德尤懷惠，名言可砭愚。
雖蒙分半席，終未□□□。
承學爭歌薤，傾城出奠芻。
故交二大老，猶可扞□□。
□□□□·其二
作者：劉克莊
朝代：宋

翁折高枝空月窟，子提色筆哭煙樓。
有司豈不具隻眼，諸老皆當放一頭。
鵬背方乘御風勢，馬蹄肯作看花游。
懸知董子天人對，一洗平津曲學羞。
□□□□·其二
作者：劉克莊
朝代：宋

間或擊强非果弱，未嘗束濕自然嚴。
起惟吏畏三風訓，先爲民蠲再榷鹽。
時與青油賓唯諾，尤於白屋士勞謙。
懸知鈴閣清如水，瓜李雖微亦遠嫌。
□□□□□□□卷後
作者：劉克莊
朝代：宋

□□□□□□□，□□□梁一點塵。
遶樹都忘寒徹□，□□□□□□□。
□□客至徘徊月，不怕天嗔漏□□。
□□□□□□□，詠梅合屬姓林人。
□□□□次竹溪韵
作者：劉克莊
朝代：宋

□□□□□□□，拂塵猶認壁間題。
于何林叟自拾□，却遣□□□□□。
白也新詩追鮑庾，遷之自敘本重黎。
不知□□□□□，□在牛欄更向西。
□□長老住寧國光孝寺併題雪磯三絕·其一
作者：劉克莊
朝代：宋

去春蒙尹召，曾一泛湖光。
和靖應相笑，君房有許忙。
□□長老住寧國光孝寺併題雪磯三絕·其三
作者：劉克莊
朝代：宋

昔把釣竿垂，今拈拂子揮。
磯邊漚鳥問，師出幾時歸。
□□長老住寧國光孝寺併題雪磯三絕·其二
作者：劉克莊
朝代：宋

占斷一房居，磯邊足釣徒。
如何貪出世，亦典了西湖。
䂬陳貢士挽詩
作者：劉克莊
朝代：宋

早佩廉丞訓，中偕計吏行。
那知身嗇報，僅見子成名。
表里高陽氏，銘阡輔嗣孫。
他年燎黄誥，亦足慰幽明。
一念
作者：劉克莊
朝代：宋

一念纔萌帝已臨，豈容纖芥自欺心。
夜猶養氣操存熟，晨偶科頭警懼深。
跌宕少曾希管葛，歛藏晚欲學柴參。
小窗稍覺春宵冷，自設篝鑪置楮衾。
一翦梅
作者：劉克莊
朝代：宋

束縕宵行十里強。挑得詩囊。拋了衣囊。天寒路滑馬蹄僵。元是王郎。來送劉郎。酒酣耳熱說文章。驚倒鄰牆。推倒胡床。旁觀拍手笑疏狂。疏又何妨。狂又何妨。
一翦梅
作者：劉克莊
朝代：宋

陌上行人怪府公。還是詩窮。還是文窮。下車上馬太匆匆。來是春風。去是秋風。階銜免得帶兵農。嬉到昏鍾。睡到齋鍾。不消提嶽與知宮。喚作山翁。喚作溪翁。
丁卯元日十首·其一
作者：劉克莊
朝代：宋

真率會居同社長，屠蘇酒讓一家先。
垂髫孫各欣新歲，華髮翁偏惜舊年。
丁卯元日十首·其一〇
作者：劉克莊
朝代：宋

□□戴白蒼頭醜，筆禿無花藻思枯。
惟有春風不知老，年年傅粉又施朱。
丁卯元日十首·其七
作者：劉克莊
朝代：宋

別墅棋邊勍敵破，上流帳下捷書飛。
幾年二虎爭雄長，一剖爲羓一遁歸。
丁卯元日十首·其三
作者：劉克莊
朝代：宋

五畤初行禋類禮，萬金難買歲朝晴。
老臣縱有甘棠頌，未必朝廷記姓名。
丁卯元日十首·其九
作者：劉克莊
朝代：宋

昔日寒檠曾萬卷，暮年曉鏡有千絲。
人言晚節高初節，自喜新詩勝舊詩。
丁卯元日十首·其二
作者：劉克莊
朝代：宋

瞎翁九起茅簷下，失喜繁星滿樹梢。
想泰元尊衰景貺，知新天子講初郊。
丁卯元日十首·其五
作者：劉克莊
朝代：宋

帝服堯喪禮制終，南衙萬玉賀廷中。
遥知祝了三宮壽，相率回班賀相公。
丁卯元日十首·其八
作者：劉克莊
朝代：宋

物貴皆緣自幣輕，絲身穀腹費經營。
公卿文學方矛盾，黔首何時見太平。
丁卯元日十首·其六
作者：劉克莊
朝代：宋

禮成雖曰非常慶，聖敬居然不已純。
玉女宓妃猶屏欲，先開梅厦訪儒臣。
丁卯元日十首·其四
作者：劉克莊
朝代：宋

北關南蕩霽華開，輦御端門肆眚迴。
野老相逢談聖德，散齋蔬素到燔柴。
丁巳啟建二首·其一
作者：劉克莊
朝代：宋

一息營升斗，留翁寂寞濱。
白頭携暮子，來作祝堯人。
丁巳啟建二首·其二
作者：劉克莊
朝代：宋

有意祝靈椿，無堪獻野芹。
玉杯真繆巧，金鏡最忠勤。
丁未春五首·其一
作者：劉克莊
朝代：宋

端平淳祐兩匆匆，過眼光陰掣電同。
六十一翁無出理，孤山長寄夢魂中。
丁未春五首·其三
作者：劉克莊
朝代：宋

道是生薑樹上生，不應一世也隨聲。
暮年受用堯夫語，莫與張程幾箇爭。
丁未春五首·其二
作者：劉克莊
朝代：宋

生死榮枯一付天，誰能躶露自求全。
殷勤寄語袁司隸，濫及無鬚或可憐。
丁未春五首·其五
作者：劉克莊
朝代：宋

朝領諸儒上木天，夕同野老話茅椽。
何須支枕思殘夢，宮錦漁簑總偶然。
丁未春五首·其四
作者：劉克莊
朝代：宋

屢批龍鱗眷未衰，孤臣萬死負恩私。
玉階方寸從容語，惟有天知與上知。
丁酉九月十四日黄源嶺客舍題黄瀛父近詩
作者：劉克莊
朝代：宋

不但行吟又卧披，掩編因有感於斯。
競爲蛙蚓號鳴態，烏覩龍鸞夭矯姿。
損挹嫌人稱大好，琢磨容我指微疵。
自慙學識非匡鼎，安敢陪君共說詩。
丁酉重九日宿順昌步雲閣絕句七首呈味道明府·其一
作者：劉克莊
朝代：宋

傍邑曾爲劫火塵，獨茲猶是太平民。
兒時所歷今三紀，便喚溪山作故人。
丁酉重九日宿順昌步雲閣絕句七首呈味道明府·其七
作者：劉克莊
朝代：宋

長君論事天爲動，季子居官水似清。
雙眊不能鈔諫草，偏聾尚可聽琴聲。
丁酉重九日宿順昌步雲閣絕句七首呈味道明府·其三
作者：劉克莊
朝代：宋

小休綠樹濯清泉，垢盡身輕意欲仙。
豈必魯儒知此樂，舞雩風止在溪邊。
丁酉重九日宿順昌步雲閣絕句七首呈味道明府·其二
作者：劉克莊
朝代：宋

老子癡頑耐遠遊，平生腹不貯閑愁。
今年天賜登高地，身在雲峰最上頭。
丁酉重九日宿順昌步雲閣絕句七首呈味道明府·其五
作者：劉克莊
朝代：宋

只了年年作逐臣，衣冠繿縷面埃塵。
偶逢令尹留連我，不畏狂生點涴人。
丁酉重九日宿順昌步雲閣絕句七首呈味道明府·其六
作者：劉克莊
朝代：宋

先倩清風掃水軒，更呼凉月倒金樽。
定知明府歸侵夜，縣郭留燈未閉門。
丁酉重九日宿順昌步雲閣絕句七首呈味道明府·其四
作者：劉克莊
朝代：宋

九月南州菊未黄，芙蓉取次獻新粧。
不妨折取繁紅插，四海皆知兩鬢霜。
丁采傑挽詩
作者：劉克莊
朝代：宋

文字蜚聲早，功名入手遲。
晚知書誤我，時以酒澆之。
曠野靈均些，新墳貞曜碑。
兩翁不在子，其必在孫枝。
七十九吟十首·其一
作者：劉克莊
朝代：宋

閲世桑田變海波，謾存銅狄共誰摩。
釣璜歲日明年是，馳隙光陰一霎過。
七十九吟十首·其一〇
作者：劉克莊
朝代：宋

雖瞎吾眼猶劬書，平生無淚如唐衢。
愛鶴天鯨海空闊，嫌羊腸鳥道崎嶇。
七十九吟十首·其七
作者：劉克莊
朝代：宋

經書上卿曰劉子，史稱三老爲董公。
趙章泉自號晏叟，朱先生一字遯翁。
七十九吟十首·其三
作者：劉克莊
朝代：宋

便有鳳從千仞下，更無虎守九重門。
拔茅初喜仕途泰，起蕝迺知皇帝尊。
七十九吟十首·其九
作者：劉克莊
朝代：宋

業緣在東震旦國，參禮徧南贍部州。
欠明眼人與談道，就圓機士語九流。
七十九吟十首·其二
作者：劉克莊
朝代：宋

仕宦端平甲子歲，結局景定壬戌年。
有北窗凉來枕畔，無南風塵傍扇邊。
七十九吟十首·其五
作者：劉克莊
朝代：宋

向來熱血潑虛庸，巵酒憑誰酹二公。
老作地仙差□了，洞賓相約聽松風。
七十九吟十首·其八
作者：劉克莊
朝代：宋

舊田廬我先人業，某水丘吾童子遊。
有杞菊姑安甫里，無蒲萄可博凉州。
七十九吟十首·其六
作者：劉克莊
朝代：宋

適聞有詔追陽子，又說厚禮迎申公。
莫教涑水疑四皓，且伴橫渠吟八翁。
七十九吟十首·其四
作者：劉克莊
朝代：宋

多作惡詩供世笑，晚持孤論誰予同。
才名壓倒豁□老，官職火迫乖崖翁。
七十八咏六言十首·其一
作者：劉克莊
朝代：宋

大絳縣人五歲，小魯申公二年。
楞嚴已難筆受，尚書尚可口傳。
七十八咏六言十首·其一〇
作者：劉克莊
朝代：宋

泛愛親疎平等，任吟古律不拘。
武公耄猶戲謔，白公老尚囁嚅。
七十八咏六言十首·其七
作者：劉克莊
朝代：宋

紅綠各萌春意，朱紫爭敘年勞。
鍾馗七老八大，無人與換藍袍。
七十八咏六言十首·其三
作者：劉克莊
朝代：宋

新貴九遷三接，故交百不一存。
老子進爵曰子，小孫娶婦生孫。
七十八咏六言十首·其九
作者：劉克莊
朝代：宋

慕赤松子辟穀，學黄冠師餐霞。
更無半空鸞鶴，何異深山龜蛇。
七十八咏六言十首·其二
作者：劉克莊
朝代：宋

年八十官三品，酒一斗詩百篇。
羽化尸解等耳，宮錦漁簑偶然。
七十八咏六言十首·其五
作者：劉克莊
朝代：宋

早退似見幾者，晚繆可追悔哉。
已戴華陽巾去，肯扶靈壽杖來。
七十八咏六言十首·其八
作者：劉克莊
朝代：宋

心炎寵辱交戰，骨朽是非乃公。
物議糞土伯始，史筆芳馨兩龔。
七十八咏六言十首·其六
作者：劉克莊
朝代：宋

竹林下沈酣者，洛社中起舞人。
與籍糟漢通譜，是灌花翁後身。
七十八咏六言十首·其四
作者：劉克莊
朝代：宋

傍人賀我過省，此老矍然失驚。
不曾西山納卷，如何南宮奏名。
七十四吟十首·其一
作者：劉克莊
朝代：宋

早衰安敢望年高，鏡裏雙眉有白毫。
消夜賭棋張畫燭，怯寒添絮入綈袍。
百骸受病惟詩健，萬事輸人獨飲豪。
梨栗滿山皆碩果，何須海上訪蟠桃。
七十四吟十首·其一〇
作者：劉克莊
朝代：宋

提鼇批鳳霎時榮，身與浮名孰重輕。
摩詰已爲病居士，伯倫終是大先生。
彼拳雞肋恃朝氣，此把蟹螯猶宿酲。
未必頹然真茗艼，老人羞共少年爭。
七十四吟十首·其七
作者：劉克莊
朝代：宋

黠兒蒙蔽聚羣陰，豈料雲收杲日臨。
壞證遺憂與宗社，捷書分喜到山林。
擎天畢竟還高手，偃月從初謬用心。
客自京師傳吉語，放歌不覺有和音。
七十四吟十首·其三
作者：劉克莊
朝代：宋

兒縈薄宦女從夫，誰伴龐翁擁地爐。
頗憶都嘗煨芋否，肯歸同賣漉籬無。
春游捉轡惟宗武，晨起稱觴僅阿奴。
一句汝曹牢記取，家山差穩似江湖。
七十四吟十首·其九
作者：劉克莊
朝代：宋

遊戲人間又一年，非儒非佛復非仙。
歷官甘出倚相後，序齒叨居絳老先。
世難見花常濺淚，時平逢麴亦流涎。
無端風月相勾引，不是先生愛放顛。
七十四吟十首·其二
作者：劉克莊
朝代：宋

鄰雞呼覺强冠簪，病起屠蘇且淺斟。
旋讀生書無記性，冥搜警句有貪心。
生慙族老封高尚，死慕先賢謚醉吟。
自笑此翁迂闊甚，後千百世待知音。
七十四吟十首·其五
作者：劉克莊
朝代：宋

養生之說要形勞，井臼何須晚自操。
齒豁未須煩祝鯁，臂攣殊不礙持螯。
除驅病祟無靈劑，禆補脾神頼老饕。
尚有一襟哀郢淚，久疎夜飲省春遨。
七十四吟十首·其八
作者：劉克莊
朝代：宋

戍邕潰卒導蕃夷，聞說衡湘被禍奇。
羣盜忍殘勝業柏，六丁應護中興碑。
赭君山木渠何罪，招國殤魂鬼亦悲。
早晚嶽雲俱汛掃，挽天河水洗瘡痍。
七十四吟十首·其六
作者：劉克莊
朝代：宋

翠華未可議時巡，自古安危繫重臣。
聞說紫巖親督戰，孰云赤壁後無人。
諸公盡作鑽天令，老子重爲擊壤民。
萬里陰霾冰霰合，一通露布挽迴春。
七十四吟十首·其四
作者：劉克莊
朝代：宋

萬里當年慕建侯，而今癡坐衲蒙頭。
臭皮袋有形爲累，古錦囊無句可收。
拾穗翁饑歌不輟，散花人黠去難留。
荒村不辦肩輿者，未害先生策杖游。
七和
作者：劉克莊
朝代：宋

百家衆體皆融液，一字陳言亦剷除。
陋矣小巫步神禹，譬之大戰獲僑如。
子行給子尚方札，吾自乘吾下澤車。
本是腐儒非磊落，莫嫌窗下註蟲魚。
七和·其一
作者：劉克莊
朝代：宋

妙年文價重和隨，不料東家産此奇。
讒者紛紛傳有虎，詞人往往讓于羆。
探囊已足三年艾，補衮那無五色絲。
聞說卜鄰王翰了，長卿安敢出偏師。
七和·其二
作者：劉克莊
朝代：宋

南宮放榜已蜚英，北闕傳臚却漏名。
潜捄八人文最敏，盡歸一網氣難平。
白生作麽教持杵，越石爭些已見坑。
莫倚晴天頻吐綬，兒童見了又須驚。
七月九日二首·其一
作者：劉克莊
朝代：宋

海激天翻電雹嗔，蒼松十丈劈爲薪。
須臾龍卷它山去，誤殺田頭望雨人。
七月九日二首·其二
作者：劉克莊
朝代：宋

樵子俄從間路迴，因言溪谷響如雷。
分明雨怕城中去，只隔前峯不過來。
七月二十日自瀑上先歸方寺丞遣詩夸雷雨之壯次韻一首
作者：劉克莊
朝代：宋

城裏遥看雨出時，想公筆墨發雄奇。
山深龍虎飛騰變，海運鯤鵬瞬息移。
凜凜前鋒如赴敵，堂堂迴勢似歸師。
驅還始悟山靈意，怕向蒼崖寫惡詩。
七竅鑿
作者：劉克莊
朝代：宋

自從七竅鑿，無復六根全。
鯨死彗星出，蟇枯月魄圓。
三和
作者：劉克莊
朝代：宋

林下笋猶供採掘，門前草又欠芟除。
絕無□□□三顧，時有僧來說六如。
舊友尋盟將命駕，先□□□□垂車。
今年田海俱中熟，處處人家足稻魚。
三和
作者：劉克莊
朝代：宋

花籃果擔更噭呼，巾㡚絢爛車騎都。
民多逐末少重本，神豈護短仍憑愚。
厥初捧楬土與木，繼以刀割俄香塗。
垂旒絕類河求弁，照乘得匪龍獻珠。
嘗聞鄴令沉巫嫗，未必顧劭資髯奴。
阮瞻著論現變怪，羅支送客逢揶揄。
紛紛誅賄及編戶，往往求福于朽株。
酒肉如山鼓笛譟，塵飛不見四達衢。
世無孟子衛吾道，河汾先生亦聖徒。
記蜡之俗通上古，舞雩之詠傳先儒。
于時遊者未濫觴，操携不過卮與壺。
廼今城郭盡衣錦，肯信田里寒無襦。
譬如銀海偶生翳，忽逢金篦爲刮矑。
又若衆人餔糟醉，壯哉欲以一手扶。
餘力矢詩來挑戰，邾卑鄫陋素備無。
明鬼首破異端惑，觀社兼奮直筆誅。
夜出偏師斫其壘，以杖擊地何神乎。
摧鋒始欲恣凌鑠，歛兵除戒無暴虐。
靜思神理幽而玄，孰若孔道昜且較。
更闌市罷欲棲烏，人出空巷堪羅爵。
□□□□□□□，饗衆共烹君夫駮。
□□□□□□□，□□□□□□樂。
風調已兆王道行，霰集預占祥瑞數。
先生置之勿復談，遂事往矣舟移壑。
街頭新醅賤如水，孕魚可鱐蠔可剝。
祝史懷肉厭苾芬，鄰翁邀飲任草惡。
獨慙絕唱難追攀，如以美玉博鼠朴。
三和·其一
作者：劉克莊
朝代：宋

不喜蘇君師鬼谷，寧從許子學神農。
衰殘猶有忠存闕，老醜應無妬入宮。
貪漢驚魚懸餌下，癡人餓虱處褌中。
兩翁勘破真堪笑，自古英雄見略同。
三和·其一
作者：劉克莊
朝代：宋

斷無小妾坐金韉，且伴諸孫墾紙田。
天子尤尊方外者，少陵盛說飲中仙。
宮花畢竟非真色，朝菌安知有大年。
牧豎和聲儂倡首，管他王後與盧前。
三和·其一
作者：劉克莊
朝代：宋

自古名高易毀隨，誰令俶儻更權奇。
心知吾友必中鵠，眼見乃翁初夢羆。
所幸解驂逢晏子，不須結客報袁絲。
古人進德多因此，公冶臺卿即汝師。
三和·其一
作者：劉克莊
朝代：宋

野色湖光淡復濃，阿香神爻巧相逢。
金篦莫辨烟中樹，蠟屐難登海上峰。
帝眷驛馳丹詔問，客歸亭有白雲封。
邊無牧馬村無犬，擊壤何妨作老農。
三和·其一
作者：劉克莊
朝代：宋

高虛早被方心誤，老退差賢曲學阿。
私謚勿煩禮官議，自詩堪付挽郎歌。
無衾覆首留名遠，有鍤隨身覺事多。
典午諸人空曠達，其如未了死生何。
三和·其三
作者：劉克莊
朝代：宋

交疎認鹿爲山友，客少呼猿作野賓。
藏手澤書慚忝祖，食躬耕粟恥求人。
腹無點墨寧非懶，腰有重金未是貧。
已把朝冠挂神武，終身一幅華陽巾。
三和·其二
作者：劉克莊
朝代：宋

同進多爲蕡訟屈，薄徒苦與賀爭名。
從教雪犬吠所怪，肯學秋蟲鳴不平。
沙虱伺人陰發矢，蝦𢋙欲客化爲坑。
相逢莫說當時事，說著當時尚失驚。
三和·其二
作者：劉克莊
朝代：宋

擊磬何須入於海，括囊未免取諸坤。
尋盟今已白鷗社，待詔昔曾金馬門。
魚戲罕逢同隊子，雞窠會見二毛孫。
兩翁未易分優劣，一樂山村一水村。
三和·其二
作者：劉克莊
朝代：宋

暫繫金狨陪法從，長騎秧馬雜耕夫。
今紅琥珀來村店，昔紫駝峯出御厨。
闕里尚延瞽師冕，法筵誰起躄浮圖。
莫欺殘禿毛錐子，幾度曾將敕尾塗。
三和·其二
作者：劉克莊
朝代：宋

曾課山間種藝詩，自猶不記更誰知。
豈無鼠盜食新筍，曾有鳳來棲老枝。
未敢名爲真福地，便應喚做小仇池。
籃輿祇合村夫舉，兒子門生負笈隨。
三和·其二
作者：劉克莊
朝代：宋

歲晚文園渴疾深，相瞻北斗不堪斟。
幸無封禪書留藁，豈有長門賦賣金。
它日友人定郊謚，當時酒客誦雄箴。
箕山未是逃名地，何處人間有密林。
三和二首·其一
作者：劉克莊
朝代：宋

主聖時清萬宇春，禽魚花草各懷新。
如何丹鳳樓中手，未作金雞竿下人。
家有寧馨堪跨竈，囊無阿堵可通神。
客談江北狼煙息，暫展雙眉不用顰。
三和二首·其一
作者：劉克莊
朝代：宋

豈有絲毫補聖朝，去來擾擾費麾招。
不能履屐供羣謝，未暇綸巾擁二喬。
著老萊衣侔服冕，食於陵粟勝操瓢。
臣之少也猶疎懶，何况頭今插素標。
三和二首·其一
作者：劉克莊
朝代：宋

身疊三綿凜似冬，老農不與壯丁同。
飲泉吏鮮能清白，瀕海民多有赤窮。
晴雨幽人曾候鸛，水風閩囝亦占虹。
漢家非有公私積，亨大毋庸說豫豐。
三和二首·其二
作者：劉克莊
朝代：宋

世吏寬嚴若夏冬，欲安欲富此情同。
楮先生賤難扶起，桑大夫生計亦窮。
漸喜青規舒化日，更煩絳氣導晴虹。
若教子駿星常照，荒札從今可阜豐。
三和二首·其二
作者：劉克莊
朝代：宋

厨人無職主君閑，春日惟供菜滿槃。
山下鴟肥聊共飽，堂中羊美得常餐。
徧嘗憂患肱三折，已過光陰指一彈。
老去有巾宜漉酒，笑它楚客切雲冠。
三和二首·其二
作者：劉克莊
朝代：宋

長劍拄頤刀納鞾，得如曝背趁陽和。
買鄰底用百萬價，好事爭爲十二窩。
異日史臣應有考，同時朝士欲無多。
與君死守西山學，莫遣人譏末路蹉。
三和友人有所思韻
作者：劉克莊
朝代：宋

某邱某水晚重遊，絕勝才翁在許州。
懶學少年條痛楚，且同騷客賦牢愁。
懸知五鬼爲渠祟，不曉三彭有底仇。
兀坐蓬窗無意緒，凍蛩唧唧更鳴秋。
三和粧字韻陳魁載酒
作者：劉克莊
朝代：宋

榮途素定不須忙，羞作春妍愛古粧。
衆促奪袍詩進御，君寧微服夜歸鄉。
怪來尊老升歌席，移就菩提養病坊。
聞說重題新鶴表，分留印綬與諸郎。
三寄簡叔
作者：劉克莊
朝代：宋

屢有詩貽田舍翁，燈花常至夜深紅。
莫嫌雲榭文書冗，稍喜冰銜職任雄。
健吏安知元結事，貪夫愧死伯夷風。
得君厚祿吾何患，從此樽中酒不空。
三日喜雨呈張守
作者：劉克莊
朝代：宋

方寸憂勤匝四封，兵厨不爨鮮懽悰。
青苗暫閣農加額，朱表親題帝動容。
便著蓑衣駕秧馬，莫投鐵簡起湫龍。
邦人喚作張侯雨，三日油雲潑墨濃。
三月二十一日泛舟十絕·其一
作者：劉克莊
朝代：宋

少游款段何從借，伯厚雞栖未易求。
看取後村翁簡徑，百錢聊稅一漁舟。
三月二十一日泛舟十絕·其一〇
作者：劉克莊
朝代：宋

本朝耆舊數吾宗，老監軒昂洛社中。
後五百年人定說，過江復有戴花翁。
三月二十一日泛舟十絕·其七
作者：劉克莊
朝代：宋

雖沉璧馬計安施，倏忽桑田變渺瀰。
說與神通君看取，潮頭不到艮山祠。
三月二十一日泛舟十絕·其三
作者：劉克莊
朝代：宋

向來平勃頗相知，使粵歸來歲月移。
只以一篙爲導從，亦無劍馬可相隨。
三月二十一日泛舟十絕·其九
作者：劉克莊
朝代：宋

稚子呼牛婦饁耕，早秧水足麥風清。
老農喜極還垂涕，白首安知再太平。
三月二十一日泛舟十絕·其二
作者：劉克莊
朝代：宋

退之歲晚南溪上，把釣聯詩得幾迴。
便與烏衣羣從約，及身强健更頻來。
三月二十一日泛舟十絕·其五
作者：劉克莊
朝代：宋

弟兄玉映更珠聯，豈減玄暉與惠連。
却笑漢人無具眼，羨它李郭作神仙。
三月二十一日泛舟十絕·其八
作者：劉克莊
朝代：宋

溪北溪南一雨通，山村佳處便掀篷。
老身不怕無安處，著在漁翁保社中。
三月二十一日泛舟十絕·其六
作者：劉克莊
朝代：宋

眉洲嶼隔雪濤中，聞此山川髣髴同。
但是至人游息地，邦人處處作離宮。
三月二十一日泛舟十絕·其四
作者：劉克莊
朝代：宋

橋低水漲過船難，旋拆船篷復旋安。
未免屈蟠篷底坐，誰教君愛切雲冠。
三月二十五日飲方校書園十絕·其一
作者：劉克莊
朝代：宋

纔入中年會面難，安知白首此團欒。
不妨時駕柴車出，只作初騎竹馬看。
三月二十五日飲方校書園十絕·其一〇
作者：劉克莊
朝代：宋

後有良工識苦心，今無善聽孰知音。
老來字字趨平易，免被兒童議刻深。
三月二十五日飲方校書園十絕·其七
作者：劉克莊
朝代：宋

空留蘚石仆斜陽，不見奇章與贊皇。
何必雍門彈一曲，蟬聲極意說凄凉。
三月二十五日飲方校書園十絕·其三
作者：劉克莊
朝代：宋

自古根深枝葉蕃，百年喬木到今存。
只留諫草傳家世，莫著軺車辱戶門。
三月二十五日飲方校書園十絕·其九
作者：劉克莊
朝代：宋

早退分明勝一籌，年行六十復何求。
東門瓜與南山豆，誰道君恩薄故侯。
三月二十五日飲方校書園十絕·其二
作者：劉克莊
朝代：宋

伯兄廼漢司徒掾，季子亦唐行祕書。
只願荆花常爛熳，莫令瓜蔓稍稀疎。
三月二十五日飲方校書園十絕·其五
作者：劉克莊
朝代：宋

呼來不許望清光，麾去奚堪作省郎。
莫是後身劉快活，插花重入少年場。
三月二十五日飲方校書園十絕·其八
作者：劉克莊
朝代：宋

百年如電復如風，昨日孩提今日翁。
乍可生前稱醉漢，也勝死後謚愚公。
三月二十五日飲方校書園十絕·其六
作者：劉克莊
朝代：宋

石室千年不復開，庭花無語委蒼苔。
席間舊客惟枚叟，白髮重將屐齒來。
三月二十五日飲方校書園十絕·其四
作者：劉克莊
朝代：宋

西舍鳴笳索賦詩，東家拽石請書碑。
眼中除却壺山外，多是新知少舊知。
三月二日被命祈晴上天竺舟中得六絕句·其一
作者：劉克莊
朝代：宋

手寫八詩寄，耳聾三日驚。
何須論句法，年自讓吾兄。
三月二日被命祈晴上天竺舟中得六絕句·其三
作者：劉克莊
朝代：宋

無盡談空學，縱橫膽似天。
如何兜率說，不肯許他禪。
三月二日被命祈晴上天竺舟中得六絕句·其二
作者：劉克莊
朝代：宋

浪說無文字，楞伽面壁看。
元來有懷挾，一世被麤瞞。
三月二日被命祈晴上天竺舟中得六絕句·其五
作者：劉克莊
朝代：宋

僧句多枯槁，舟公錦繡堆。
如何涉吾地，咄咄逼人來。
三月二日被命祈晴上天竺舟中得六絕句·其六
作者：劉克莊
朝代：宋

勤本小家數，韓歐大秀才。
二公需作料，勾入集中來。
三月二日被命祈晴上天竺舟中得六絕句·其四
作者：劉克莊
朝代：宋

寥昔十年字，新今百八篇。
男兒自傳世，何必託彼傳。
三月十四日陪帥卿出遊一首
作者：劉克莊
朝代：宋

未出堯山雲，既出雲徐開。
君侯與天通，造化力可回。
駕言訪巖扉，羣彥森然陪。
旗鉞映川原，笳吹喧蒿萊。
掃石坐夷曠，捫葛窺崔嵬。
訾洲久蕪沒，草樹皆新培。
范張數君子，遺刻蒼蘚埋。
方羊不忍去，返照明千崖。
沙禽就栖宿，綵鷁猶泝洄。
眷焉宇宙間，此樂何常哉。
鄴都會應劉，梁園命鄒枚。
主公富貴人，襟抱尤雄猜。
當年篇翰存，往往鄰俳諧。
英英大都督，羔鴈招遺才。
雲煙生妙筆，冰雪懸靈臺。
况復是夕霽，素魄海上來。
一碧九萬里，空洞無纖埃。
臨風惜飲量，孤負黄金罍。
座中盡文豪，授簡奚徘徊。
吾詩固拙速，聊爲石生媒。
三疊
作者：劉克莊
朝代：宋

文字無窮才有窮，可能纖艷敵渾雄。
蚤知大將壇場峻，晚作鄰翁保社同。
臣向讎書曾殿北，君公避世且牆東。
男兒遇合由時命，豈必詩名滿六宮。
三疊·其一
作者：劉克莊
朝代：宋

唐時才子總能詩，張祜輕狂李益癡。
管甚三姨偷玉笛，誑他小玉寫烏絲。
三疊·其一〇
作者：劉克莊
朝代：宋

早知粉黛非真色，晚覺雕鎸損自然。
天巧千林均一氣，人癡一葉費三年。
三疊·其七
作者：劉克莊
朝代：宋

曲徑無塵聊席地，小亭有月即憑欄。
此翁雖老猶高致，不但能評黑牡丹。
三疊·其三
作者：劉克莊
朝代：宋

羣玉峯頭玉帝家，橋邊池上玉橫斜。
白頭老監今留落，曾領群仙共賞花。
三疊·其九
作者：劉克莊
朝代：宋

濡墨先愁染素衣，和鉛亦恐浼冰肌。
後村老子無聲畫，壓倒花光與補之。
三疊·其二
作者：劉克莊
朝代：宋

銀燭千枝插樹頭，燭光花氣半空浮。
人間富貴真珠室，天上通明白玉樓。
三疊·其五
作者：劉克莊
朝代：宋

半卸紅綃出洞房，依稀侍輦幸溫湯。
三郎方愛霓裳舞，珍重梅姬且素粧。
三疊·其八
作者：劉克莊
朝代：宋

脂粉形容總未然，高標端可配先賢。
不陪嚴子羊裘後，即傍王郎麈尾邊。
三疊·其六
作者：劉克莊
朝代：宋

春意萌於肅殺中，玄冥信有斡回功。
東皇太一無情甚，吹去纔消幾陣風。
三疊·其四
作者：劉克莊
朝代：宋

瓦瓶側畔設蒲龕，縱有推敲緊閉庵。
何庾諸人俱謝去，只饒和靖作同參。
三笑圖
作者：劉克莊
朝代：宋

堅白相非是，高虛目送雄。
遠公差解事，孔老各牢籠。
三贈月蓬道人·其一
作者：劉克莊
朝代：宋

病翁已卸鞍馱矣，道人彊欲覊馽之。
賺汝一雙窮相眼，饒吾九十老頭皮。
三贈月蓬道人·其二
作者：劉克莊
朝代：宋

此蓬此月屬誰哉，送汝挑包謁恕齋。
說與同名同號者，龍圖親爲判憑來。
三醉圖
作者：劉克莊
朝代：宋

一尖一髠一逢掖，鼎足劇飲豪無敵。
前杯未釂注後杯，髠腹雖大盛不得。
就中觱篥膽尤麤，奮臂乃欲倒葫蘆。
瞿聃有此兩高弟，彼儒以是丘之徒。
老夫少年亦酣暢，衰病著身屏盆盎。
頗能和會三家書，安敢追陪百觚量。
上冢
作者：劉克莊
朝代：宋

落梅萬點曉泥乾，擘紙携家去上山。
寧與先君遊地下，肯隨諂子乞墦間。
墼牆漬雨頹偏易，沙土栽松長極艱。
畢竟有慙廬墓士，林扉夜只付僧關。
上巳
作者：劉克莊
朝代：宋

櫻笋登盤節物新，一筇踏遍九州春。
似曾山陰訪脩竹，不記水邊觀麗人。
豪飲自憐非少日，俊遊亦恐是前身。
暮歸尚有清狂態，亂插山花滿角巾。
上巳與二客游水月洞分韻得事字
作者：劉克莊
朝代：宋

勝踐造物慳，貧交世情棄。
昔戒十客來，旦無一人至。
惟余暨兩君，鼎足坐水次。
歡言天氣佳，誰謂風土異。
高吟雜騷選，序酌逮髫穉。
滌崖去惡詩，捫石認缺字。
古來幾禊飲，傳者纔一二。
蘭亭感慨多，未了生死事。
杜陵更酸辛，窮眼眩珠翠。
旨哉茲日遊，超然遺塵累。
消摇千載後，尚有浴沂意。
巖扉滑如玉，歲月可鎸識。
下蜀驛
作者：劉克莊
朝代：宋

幄殿荒涼屋欠扶，紹興遺老故應無。
舊來曾識高皇帝，尚有庭前柳一株。
不寐
作者：劉克莊
朝代：宋

萬戶千門盡擁衾，據梧展轉看橫參。
不知身已成衰證，枉被人疑是苦吟。
周漢前書盲記憶，乾坤外事彊思尋。
華山老子差堪語，安得呼來論此心。
不寐二首·其一
作者：劉克莊
朝代：宋

□□憑書作睡媒，夜窗危坐亂書堆。
甫從安樂窩移去，又向華胥國遣回。
轉枕易如炊斗黍，據梧聽徹奏□□。
□□□□東方白，仍取殘編更闔開。
不寐二首·其二
作者：劉克莊
朝代：宋

□□□□聽漏籌，簷聲得得伴春愁。
殘燈似喚人開□，□□□□妾護篝。
昔者鶴曾爲道士，俄而蜨又化莊周。
要知夢覺皆虛幻，且撥寒爐起坐休。
不寢二首·其一
作者：劉克莊
朝代：宋

蘧蘧據槁元無寐，栩栩穿花不識愁。
老子定中曾看破，寧爲蝴蝶勿爲周。
不寢二首·其二
作者：劉克莊
朝代：宋

三杯攻散愁腸易，百歲頻開笑口難。
誰與南柯太守說，黄粱未熟且追歡。
丘君雙薦前尹古田三年有遺愛邑人以爲可繼陽巖侍郎洪公今尹孝感又將滿小詩將行
作者：劉克莊
朝代：宋

五言徽外彈聲古，一點眉間喜色濃。
去莠莆田成沃壤，種花寒地亦春風。
民懷惠愛祠鄉祀，上奮英明即墨封。
不比尋常折楊柳，君侯髦士我衰翁。
丙寅記顔
作者：劉克莊
朝代：宋

顔髮今如此，光陰更幾何。
不堪上麟閣，只合入雞窠。
足弱追花懶，瞳昏認字訛。
一般差自慰，卷裏警聯多。
丙寅記顔六言二首·其一
作者：劉克莊
朝代：宋

八十餘戴白老，五紀前琢玉郎。
只愁雷爆丹竈，不煩月照星梁。
丙寅記顔六言二首·其二
作者：劉克莊
朝代：宋

手無太尉玉麈，腰無鄂公羽箭。
一聲喝海潮音，一隻眼巖下電。
丙寅贈月蓬道人
作者：劉克莊
朝代：宋

孝肅以來風力少，今龍圖是恕齋公。
憑誰爲請南山判，兩箇道人爭一蓬。
丙辰元日
作者：劉克莊
朝代：宋

免騎朝馬趁南衙，五見空村換歲華。
旋遣厨人挑薺菜，虛勞座客頌椒花。
不施鬰壘鈞編戶，雖飲屠蘇殿一家。
二十宦游今七十，於身何損復何加。
丞相信菴趙公哀詩五首·其一
作者：劉克莊
朝代：宋

粵從宣靖至炎興，粉飾湖山苑圃增。
列聖久無師入洛，三京初有使朝陵。
摧鋒指日酋傳首，返旆終身氣拂膺。
逸少興公虛論勝，百年機會更誰乘。
丞相信菴趙公哀詩五首·其三
作者：劉克莊
朝代：宋

出爲董統今韓范，入告忠嘉古卨夔。
白刃在前裹瘡戰，黄麻拜右掉頭辭。
去猶耿耿心存闕，老尚堂堂表出師。
蓋世英豪嗟已矣，八哀吟罷有餘悲。
丞相信菴趙公哀詩五首·其二
作者：劉克莊
朝代：宋

憶昔東淮羽檄馳，非公受鉞國幾危。
春潮全藉孤舟渡，厦屋曾將一木支。
著白接䍦麾猛將，坑紅衲襖等嬰兒。
揚州遺老聞新訃，猶說平山奏凱時。
丞相信菴趙公哀詩五首·其五
作者：劉克莊
朝代：宋

丙午遭逢瑟改調，先皇記憶忝弓招。
明揚雖曰由師錫，密啟端因侍燕朝。
早識武侯比龍鳳，晚爲公旦序鴟鴞。
吾貧豈是無雞酒，恨不携將柏下澆。
丞相信菴趙公哀詩五首·其四
作者：劉克莊
朝代：宋

自是乾坤間氣生，吾猶識此萬人英。
博求駿骨千金致，忽割牛心四座驚。
古有詩人悼房琯，今無壯士哭田橫。
遥知嶽市新華表，過者徘徊下馬行。
中秋大風雨五絕·其一
作者：劉克莊
朝代：宋

車喚阿香推，情知雨必雷。
不干巽二事，也伴阿姨來。
中秋大風雨五絕·其三
作者：劉克莊
朝代：宋

好客期難至，清歡擬即差。
不逢□□鏡，何處覓金蟇。
中秋大風雨五絕·其五
作者：劉克莊
朝代：宋

眥血滴耕夫，愁眉蹙賈胡。
良辰風雨至，不復田禾蘇。
中秋大風雨五絕·其四
作者：劉克莊
朝代：宋

詔歲銀袍盛，頭場玉鑑明。
妃靈如有助，娥老尚多情。
中秋湘南樓餞張昭州
作者：劉克莊
朝代：宋

臺使選良牧，詔下帝曰俞。
高牙植華艦，餞者來傾郛。
明月滿麗譙，寒光映尊壺。
桂人願少留，昭人望疾驅。
一室可爲政，况迺有國都。
嶺民日以耗，丁口彊半無。
洋洋紫雲詔，侯其勒座隅。
道鄉游息處，暇日披榛蕪。
鄙拙忝投分，臨風獨躊躇。
頗念友離索，寧論鬼揶揄。
何繇扣鈴閣，百榼傾兵厨。
中說
作者：劉克莊
朝代：宋

先業歸猶在，遺經讀未終。
豈無門弟子，私謚作文中。
中𡼢先塋
作者：劉克莊
朝代：宋

昔遇重華席屢前，因排貴近去翩然。
叩墀袖有馳毬疏，易簀囊無沐槨錢。
當日傳家惟諫草，至今贍族頼祠田。
原頭宰木蒼如此，纔見山庵葺數椽。
中𡼢春祀二首·其一
作者：劉克莊
朝代：宋

少者游方老守閭，獨携魚菽薦幽墟。
何時汝輩無行役，歲歲爲翁策蹇馿。
中𡼢春祀二首·其二
作者：劉克莊
朝代：宋

歸鞍常苦夕陽催，小憩聊分飲胙盃。
萬一得年如小父，尚堪十度掃松來。
中𡼢省謁二絕·其一
作者：劉克莊
朝代：宋

□□□下挾兩拐，凍皴身上披三絮。
非爲辟支放登光，自是龐公上冢去。
中𡼢省謁二絕·其二
作者：劉克莊
朝代：宋

黄絁製袍白布袴，長鬚扶拜翁翁墓。
殘骸倘未隨朝露，魚菽一年來一度。
久不得池陽書
作者：劉克莊
朝代：宋

黑幟游魂尚未還，列城處處受風寒。
遥知魯女悲而嘯，深愧龐公遺以安。
道遠家人無恙否，時危身世苟全難。
何時火伴并鄰里，沽酒刲羊賀木蘭。
久客
作者：劉克莊
朝代：宋

久客長安市，人情薄似雲。
寧爲絕交論，不著送窮文。
白髮長千丈，黄金盡百斤。
故山春事動，深恐廢耕耘。
久雨
作者：劉克莊
朝代：宋

晴旭常難保，春寒未易禁。
鋒交馬旋濘，室毀燕巢林。
民望兵如雨，人言潦屬陰。
何當抉雲霧，放出太陽臨。
久雨一首
作者：劉克莊
朝代：宋

春來能得幾朝晴，病叟深藏似凍蠅。
獨夜山房惟燭影，暮年家樂只簷聲。
墊巾此老猶標致，裹飯何人訪死生。
村北村南泥滑滑，且宜高卧閉柴荆。
久雨二首·其一
作者：劉克莊
朝代：宋

倏暖俄寒氣候偏，未梅一月雨連綿。
移床自笑無乾處，鍊石渠能補漏天。
風卷杜陵幾重屋，江通甫里百弓田。
誰言野老無憂責，據枕終宵不得眠。
久雨二首·其二
作者：劉克莊
朝代：宋

登高四望積雲深，失了金烏底處尋。
未可漚麻需潦退，臨當曬麥輒天陰。
寶開元畫憂嵐濕，惜善和書怕蠹侵。
只道閑人無繫累，豈知亦有事關心。
久雨五首·其一
作者：劉克莊
朝代：宋

復置漢平準，稍修隋義倉。
羣公猶禹稷，陛下况堯湯。
久雨五首·其三
作者：劉克莊
朝代：宋

試倚高樓望，桑田化渺彌。
安知爲野老，農事上雙眉。
久雨五首·其二
作者：劉克莊
朝代：宋

昔憂腹不穀，今恐耳生禾。
誰向衛公說，翻瓢莫太多。
久雨五首·其五
作者：劉克莊
朝代：宋

久斷過從客，尤妨刈穫夫。
羲和應爛醉，晨起失金烏。
久雨五首·其四
作者：劉克莊
朝代：宋

噫聲初發竅，巨浸倏漫空。
我欲鎸箕畢，爲天節雨風。
久雨六言四首·其一
作者：劉克莊
朝代：宋

夏雨轟轟斷霉，新蟬已噪庭槐。
不曉阿香何意，故將車子頻推。
久雨六言四首·其三
作者：劉克莊
朝代：宋

初疑瓠子隄决，又恐媧皇石穿。
已是吹翻茅屋，那堪流了葑田。
久雨六言四首·其二
作者：劉克莊
朝代：宋

汗體方遥團扇，粟膚俄索裌衣。
束縕盡驅蚊去，捲簾莫礙燕歸。
久雨六言四首·其四
作者：劉克莊
朝代：宋

平陸莽爲巨浸，晴空變作漏天。
明朝是小暑節，重霉必大有年。
乍晴
作者：劉克莊
朝代：宋

天更商量雨，人都領略晴。
晚山青妥貼，野水白縱橫。
鷺立沙頭影，蜂喧樹底聲。
笋輿扶病出，邂逅亦詩成。
乍暑一首
作者：劉克莊
朝代：宋

南州四月氣如蒸，却憶吳中始賣冰。
綠浦遊船常載妓，畫廊浴鼓或隨僧。
夢過水榭聞涼笛，身在山房伴曉燈。
怊悵烏絲欄上筆，蓬窗學寫字如蠅。
乍歸九首·其一
作者：劉克莊
朝代：宋

官滿無南物，飄然匹馬還。
惟應詩卷裏，偷畫桂州山。
乍歸九首·其七
作者：劉克莊
朝代：宋

架書多散亂，信手偶拈開。
匹似前生讀，茫然記不來。
乍歸九首·其三
作者：劉克莊
朝代：宋

北戍邊城下，南遊瘴海頭。
不知天地內，何處可逃愁。
乍歸九首·其九
作者：劉克莊
朝代：宋

格力窮方進，功夫老始知。
儘教人貶駁，喚作嶺南詩。
乍歸九首·其二
作者：劉克莊
朝代：宋

兒童娛膝下，母子話燈前。
却憶江湖上，家書動隔年。
乍歸九首·其五
作者：劉克莊
朝代：宋

孚若如天馬，軒昂不可羈。
爲貧疎飲客，因病出名姬。
乍歸九首·其八
作者：劉克莊
朝代：宋

手種梅無恙，蒼苔滿樹身。
可憐開較早，不待遠歸人。
乍歸九首·其六
作者：劉克莊
朝代：宋

弛檐逢除夕，檀欒共擁鑪。
把如爲客看，還得似家無。
乍歸九首·其四
作者：劉克莊
朝代：宋

絕愛牆陰橘，花開滿院香。
鄰人欺不在，稍覺北枝傷。
乙丑元日口號十首·其一
作者：劉克莊
朝代：宋

三白吳中梅花雪，一穟海南沉水煙。
勸汝杯酒令汝壽，著婆衫子拜婆年。
乙丑元日口號十首·其一〇
作者：劉克莊
朝代：宋

作慶曆詩賡石介，讀開元報喜孫樵。
自節蕢桴諧律呂，豈無木鐸採風謠。
乙丑元日口號十首·其七
作者：劉克莊
朝代：宋

遵新天子法永阜，爲先皇帝服通喪。
初元年素幄視草，千萬世青史有光。
乙丑元日口號十首·其三
作者：劉克莊
朝代：宋

癡獃已肖木雞狀，行走不減竹馬時。
太平期恰當今日，嬉戲翁渾如小兒。
乙丑元日口號十首·其九
作者：劉克莊
朝代：宋

聖主出矣千載遇，王言大哉萬口夸。
聞道朝廷却苞篚，更無方鎮進鞭靴。
乙丑元日口號十首·其二
作者：劉克莊
朝代：宋

俗情諱老難藏老，暮景添年是減年。
舉力田科雖殿後，序鄉飲酒却居前。
乙丑元日口號十首·其五
作者：劉克莊
朝代：宋

伴壯丁騎秧馬出，看兒童放紙鳶嬉。
老無憂責庸非福，身是神仙不自知。
乙丑元日口號十首·其八
作者：劉克莊
朝代：宋

新擢咸淳兩臺端，可繼慶曆四諫官。
安知千載無南董，異日求君諫草看。
乙丑元日口號十首·其六
作者：劉克莊
朝代：宋

無春一點到田廬，有雪千莖上鬢鬚。
昧爽小孫喚翁起，勸簪柏葉飲屠蘇。
乙丑元日口號十首·其四
作者：劉克莊
朝代：宋

方坐臯比開講肆，忽看傀儡至優場。
此翁奇奇又怪怪，若非僞學即陽狂。
乙卯元日
作者：劉克莊
朝代：宋

免赴早朝參扈從，徑尋初服返樵漁。
前街鶴料權停閣，舊譴雞竿已赦除。
手板抽還大丞相，顛毛禿盡老中書。
暮年相伴惟窮鬼，虛左迎渠莫送渠。
乙卯歲除
作者：劉克莊
朝代：宋

井竈蕭條歲又殘，呼童掃地具杯盤。
村舂堪笑生涯儉，家祭方知拜起難。
衲壞蒙頭寒自若，燭燒見跋夜將闌。
卧聞儺鼓鼕鼕過，不與諸孫作伴看。
乙卯端午十絕·其一
作者：劉克莊
朝代：宋

不曾窺戶外，偶出至溪邊。
欲訪斬蛟廟，聊呼放鴨船。
乙卯端午十絕·其一〇
作者：劉克莊
朝代：宋

朝朝責太平，日日御延英。
欲識太平處，鼕鼕社鼓聲。
乙卯端午十絕·其七
作者：劉克莊
朝代：宋

客屨自來去，山翁病不知。
座無麴道士，門有艾天師。
乙卯端午十絕·其三
作者：劉克莊
朝代：宋

餐菊飲朝露，平生不歠醨。
與龍爭角黍，無乃謗湘纍。
乙卯端午十絕·其九
作者：劉克莊
朝代：宋

韓廟坡爲記，羅池愈製碑。
老農不識字，自唱送神詩。
乙卯端午十絕·其二
作者：劉克莊
朝代：宋

桃李已成塵，葵榴各鬭新。
紅顔年少子，白髮背時人。
乙卯端午十絕·其五
作者：劉克莊
朝代：宋

不喜追風驃，尤憎競渡船。
寧爲之反殿，怕著祖生先。
乙卯端午十絕·其八
作者：劉克莊
朝代：宋

兒女需京纈，經時買未歸。
似嫌無艾虎，不肯換生衣。
乙卯端午十絕·其六
作者：劉克莊
朝代：宋

時服頒周府，薰絃奏舜廊。
未知新帖子，幾首似歐陽。
乙卯端午十絕·其四
作者：劉克莊
朝代：宋

喚起龍泉老，儂今把釣緡。
還公旗與鼓，別付奪標人。
九和
作者：劉克莊
朝代：宋

人見休官欺冷落，天將高壽準遷除。
鑷千莖雪形容變，卸一條冰涕唾如。
病怕執綏升玉輅，老難垂耳服鹽車。
身閒絕喜無拘束，巢鶴終勝似釜魚。
九和·其一
作者：劉克莊
朝代：宋

羣兒孰敢比肩隨，翻水成文出愈奇。
人欲關弓戕后羿，天寧飛箭中王羆。
愛材不忍淹叢棘，去惡真如斬亂絲。
珍重阿蒙宜努力，此生不可負君師。
九和·其二
作者：劉克莊
朝代：宋

貫索星明方用事，金花帖至枉標名。
朝無左右容鄒子，家有嬋媛詈屈平。
忍使衣冠同坐錮，未聞逢掖自相坑。
還鄉何止交游絕，鷗鳥逢渠也自驚。
九座山
作者：劉克莊
朝代：宋

化盡開山物，惟存窣堵坡。
俗傳潭出雨，僧說火因魔。
舊給唐綾暗，新鎸蔡字訛。
巖前觀蟒石，尤覺可疑多。
九日
作者：劉克莊
朝代：宋

起瞻宇宙尚陰霾，杖策籬東一散懷。
髮少可堪烏帽落，樽空凝望白衣來。
插萸兄弟悲終鮮，把菊先生喚不迴。
猶倚欄桿搔雪鬢，老無脚力更登臺。
九日二首·其一
作者：劉克莊
朝代：宋

拒霜過了菊又慳，紈扇知收覺薄寒。
鄰有新篘謀醉易，家無舊繡補衣難。
今誰狂客同吹帽，老不中書合免冠。
人到暮年親舊少，登臨非復曩時歡。
九日二首·其二
作者：劉克莊
朝代：宋

戲馬呼鷹蓋世豪，廢臺千載委蓬蒿。
不愁絳縣疑年甲，生怕清溪照鬢毛。
濁酒悶人聊飲濕，小樓携客準登高。
落英果可充腸否，空和陶詩續楚騷。
九日次方寺丞韻
作者：劉克莊
朝代：宋

木落山凋水見涯，感時短髮半蒼華。
人陪桓大將軍宴，誰管陶潜處士家。
砧動寒衣貧未剪，杯空鄰酒貴難賒。
病身索漠如黄蝶，繞匝籬邊未有花。
九日登辟支巖過丁元暉給事墓及仲弟新阡二首·其一
作者：劉克莊
朝代：宋

絕巔萬籟靜沉沉，重倚闌干感慨深。
古佛龕中苔上面，故交宰上樹成陰。
山無白額妨幽討，野有黄花且滿斟。
莫怪裴徊侵暮色，老人能得幾登臨。
九日登辟支巖過丁元暉給事墓及仲弟新阡二首·其二
作者：劉克莊
朝代：宋

歷歷向時游覽處，重來年已迫桑榆。
大衾尚欲同林下，華表安知忽路隅。
自古曾悲摘瓜蔓，即今不共插茱萸。
人生患不高年爾，到得年高萬感俱。
九日遊華嚴寺二首·其一
作者：劉克莊
朝代：宋

堂閉厨荒蘚壁頹，重尋陳迹故堪哀。
殘僧遠避遊山屐，饑雀空窺施食臺。
鬢換絕無黑絲出，樽空不見白衣來。
千林摇落秋容老，未有黄花一朵開。
九日遊華嚴寺二首·其二
作者：劉克莊
朝代：宋

古塔東偏景最奇，年深何處認苔基。
碧紗籠毀雷轟壁，黄纈林疎葉脫枝。
鶻沒暮雲天杳杳，鶴歸舊里冢纍纍。
牛山淚與龍山帽，雨洗風吹在者誰。
九月初十日值宿玉堂七絕·其一
作者：劉克莊
朝代：宋

西山遺業付門人，歲晚推遷接後塵。
綵筆夢中先索去，不知持底作詞臣。
九月初十日值宿玉堂七絕·其七
作者：劉克莊
朝代：宋

四壁蠹書常鎖閉，數行蘇墨半糢糊。
院中老吏無存者，誰記南塘與雁湖。
九月初十日值宿玉堂七絕·其三
作者：劉克莊
朝代：宋

轉枕依然夢不成，小窗頗覺曉寒生。
昏花却怕宮蓮照，垂下紗幮聽六更。
九月初十日值宿玉堂七絕·其二
作者：劉克莊
朝代：宋

制書揮就進明光，天筆批還墨尚香。
草本偶然無貼改，非關臣億怕商量。
九月初十日值宿玉堂七絕·其五
作者：劉克莊
朝代：宋

窗外茶梅幾樹斜，薄寒生意已萌芽。
主人不作明朝計，愁絕無因見放花。
九月初十日值宿玉堂七絕·其六
作者：劉克莊
朝代：宋

形槁心灰一禿翁，偶來視草禁林中。
幼吹葱葉還堪聽，老畫葫蘆却未工。
九月初十日值宿玉堂七絕·其四
作者：劉克莊
朝代：宋

內厨進膳惟蔬素，御帕封香徧竹宮。
明日金烏迎玉輅，始知聖主與天通。
九疊·其一
作者：劉克莊
朝代：宋

商畧紅兒何足比，丁寧青女不須嗔。
故橫瘦影禁持月，時送微香漏洩春。
九疊·其一〇
作者：劉克莊
朝代：宋

新詠平生陋玉臺，梨園以後更堪哀。
寧隨太白金鞍去，莫放花奴羯鼓來。
九疊·其七
作者：劉克莊
朝代：宋

名見商書又見詩，畹蘭難擬况江蘺。
靈均苦要羣芳聚，却怪騷中偶見遺。
九疊·其三
作者：劉克莊
朝代：宋

蒼頭呵欠納詩卷，赤脚鬅鬙收藥鐺。
惟有小窗一枝影，夜寒不睡伴先生。
九疊·其九
作者：劉克莊
朝代：宋

和靖終身欠孟光，只留一鶴伴山房。
唐人未識花高致，苦欲爲渠聘海棠。
九疊·其二
作者：劉克莊
朝代：宋

翠袖佳人寒倚竹，素衣仙子晝看花。
村墟忽有殊尤觀，茅屋俄成富貴家。
九疊·其五
作者：劉克莊
朝代：宋

薄薄中單掩塞酥，不知眉黛有愁無。
微顰莫是嘗梅子，好事訛爲齒痛圖。
九疊·其八
作者：劉克莊
朝代：宋

門戶重重繡幕遮，十分國艷屬侯家。
誰知蔡琰燕山北，愁聽胡笳對雪花。
九疊·其六
作者：劉克莊
朝代：宋

國色名花俱絕代，玉人甘后本雙身。
勸君薄薄施朱粉，莫遣名花妬玉人。
九疊·其四
作者：劉克莊
朝代：宋

貴家選色斛量珠，洗盡鉛華絕代無。
老子效顰聊復爾，名崑崙婢作瓊奴。
乳洞
作者：劉克莊
朝代：宋

千峰夢裏尚崔嵬，不記青鞋走幾迴。
天恐錦囊猶欠闕，又添乳洞入詩來。
予點
作者：劉克莊
朝代：宋

聲音笑貌可爲，顔色哭泣難揜。
聖人無私喜怒，見於誅予與點。
二世
作者：劉克莊
朝代：宋

失國之君多咎政，興王者作著休符。
亡秦天告由胡亥，非謂長城外有胡。
二呂
作者：劉克莊
朝代：宋

韓呂真喬木，蟠根與國同。
伯泰太史氏，子約大愚公。
二和·其一
作者：劉克莊
朝代：宋

主人卜晝衆懽濃，今孟嘗君豈易逢。
漲水已堪航別港，宿雲何必帽前峰。
三千客各聞風至，一曲湖勝裂地封。
小試此翁開濟手，不妨行樂不妨農。
二和·其二
作者：劉克莊
朝代：宋

四傍山色青環郭，八面波光練抹坤。
天造居然成別墅，帝招未肯入修門。
愛蓮豈欲希周子，起蕝終難滯叔孫。
介甫爭墩人已笑，老夫安敢又爭村。
二將
作者：劉克莊
朝代：宋

二將同時死，路人聞亦哀。
力窮鏖轉急，圍厚突難開。
戰骨尋應在，殘兵間有迴。
傷心郵遞裏，隔日捷書來。
二月二十日再鎖宿四絕·其一
作者：劉克莊
朝代：宋

角門閉了曉方開，坐撚霜髭盡雪灰。
縱有浩然堪共直，法嚴不敢喚渠來。
二月二十日再鎖宿四絕·其三
作者：劉克莊
朝代：宋

才薄何堪草兩麻，封題進了鼓三撾。
平明掣鎖無公事，閑看金魚嚥落花。
二月二十日再鎖宿四絕·其二
作者：劉克莊
朝代：宋

憶昔初寒已拂衣，當時曾悔出山非。
而今老去都忘了，開盡荼梅尚未歸。
二月二十日再鎖宿四絕·其四
作者：劉克莊
朝代：宋

上水船須寸寸挨，摩挲空腹愧非才。
熱瞞舍下癡兒女，道是先生視草來。
二月八日二首·其一
作者：劉克莊
朝代：宋

百骸豈久堅牢者，兩曜寧逃薄蝕哉。
有玉斧脩圓復闕，無金篦刮膜難開。
坐跏趺榻塵慵掃，手校讎書記不來。
辜負持螯把盃興，暮年十日九清齋。
二月八日二首·其二
作者：劉克莊
朝代：宋

龜筴皆云二月佳，愁眉攢定幾曾開。
不如腐草成螢爝，絕似明珠隔蚌胎。
啖月蟇何嘗磔死，啣泥燕却已歸來。
清羸不敢深思索，信筆成章一散懷。
二月初七日壽溪十絕·其一
作者：劉克莊
朝代：宋

醜石榕堪坐，晴坡草可眠。
若非古沂水，亦是小斜川。
二月初七日壽溪十絕·其一〇
作者：劉克莊
朝代：宋

城郭有時變，市朝回首非。
誰爲遼鶴說，第一莫來歸。
二月初七日壽溪十絕·其七
作者：劉克莊
朝代：宋

□□寬裁領，蓬頭亂插花。
相呼挈牲酒，再拜禱桑麻。
二月初七日壽溪十絕·其三
作者：劉克莊
朝代：宋

仙不離人世，何須遠覓仙。
桃花最深處，更著小漁船。
二月初七日壽溪十絕·其九
作者：劉克莊
朝代：宋

□□眼中人，纍纍原上墳。
昔作夸毗子，今爲冥漠君。
二月初七日壽溪十絕·其二
作者：劉克莊
朝代：宋

士不論窮達，離鄉即可哀。
白頭孫七十，歲歲埽松來。
二月初七日壽溪十絕·其五
作者：劉克莊
朝代：宋

鎖却藏舟屋，丁寧勿浪開。
漁郎最饒舌，曾去引人來。
二月初七日壽溪十絕·其八
作者：劉克莊
朝代：宋

□□□夜裏，折箭傳黄旗。
野老心無事，聞之忽皺眉。
二月初七日壽溪十絕·其六
作者：劉克莊
朝代：宋

□受職於天，李冰周處然。
何曾現靈怪，專一管豐年。
二月初七日壽溪十絕·其四
作者：劉克莊
朝代：宋

廣築長城一，紛紛走避秦。
長城遍天下，底處著逃人。
二月十八日過梅庵追懷主人二首·其一
作者：劉克莊
朝代：宋

猶記尋梅負酒瓢，當時賓主正豐標。
通宵縱飲燒銀燭，攙早催開喚玉簫。
摘艷人亡誰共賞，戴花翁在老無憀。
重來只是新華表，不忍攀枝更折條。
二月十八日過梅庵追懷主人二首·其二
作者：劉克莊
朝代：宋

慣作梁園座右賓，非惟管鮑亦朱陳。
自從石友幽明隔，誰訪瑶妃寂寞濱。
花若無情還有恨，樹猶如此况於人。
不知宋玉歸何處，口誦招魂一愴神。
二疊·其一
作者：劉克莊
朝代：宋

晚作園翁自荷鋤，春風那肯到吾廬。
且須憐意著芳潔，纔說和羹俗了渠。
二疊·其一〇
作者：劉克莊
朝代：宋

錦囊玉笛昔追從，度曲聯詩雪月中。
老對梅花無意味，欠詩欠笛欠花翁。
二疊·其七
作者：劉克莊
朝代：宋

暮年鼻塞等薰蕕，高摘濃薰兩罷休。
奴折長枝汲薪水，老夫不復置香篝。
二疊·其三
作者：劉克莊
朝代：宋

漢魏諸賢韻已卑，六朝人物復何爲。
平生老子羞由徑，不識蟲兒與玉兒。
二疊·其九
作者：劉克莊
朝代：宋

嘔出心肝撚短髭，籬邊沙際動移時。
獠奴竊笑翁迂闊，因斲梅詩忘午炊。
二疊·其二
作者：劉克莊
朝代：宋

生在荒山野水傍，可曾倚市更窺牆。
幽妍醜殺施朱女，高潔賢於傅粉郎。
二疊·其五
作者：劉克莊
朝代：宋

環子麗華皆已美，謫仙狎客兩堪悲。
懸知千載難湔洗，留下沉香結綺詩。
二疊·其八
作者：劉克莊
朝代：宋

看來天地萃精英，占斷人間一味清。
喚作花王應不忝，未應但做水仙兄。
二疊·其六
作者：劉克莊
朝代：宋

百卉凋零獨凜然，谷風栗烈澗冰堅。
陰山餐雪有臣節，中野履霜無母憐。
二疊·其四
作者：劉克莊
朝代：宋

浮休歎柳斫爲薪，子美憐梅傍戰塵。
只願玉關烽燧息，老身長作看花人。
五和
作者：劉克莊
朝代：宋

客怪村翁老猶健，我知造物有乘除。
曾看鯨海鵬天了，豈比蜂窩蟻垤如。
舊敬尊公維北斗，今爲後學指南車。
此生只合熏班馬，掩鼻人間等鮑魚。
五和
作者：劉克莊
朝代：宋

少時弓旌頻招呼，北走淮水東陪都。
行衡周覽楚峰秀，游桂頗笑秦城愚。
簪山带水雖絕境，羊腸魚腹真畏塗。
南轅亦涉尉佗境，烏覩所謂陽燧珠。
何煩安車遣使者，自有弱馬從奚奴。
豈惟客與賓戲笑，里胥亭長交揶揄。
曉露自開木槿花，春風不到枯松株。
東家夫子吾畏友，同時失脚青雲衢。
居然牽聯入詩社，未肯落托稱酒徒。
似曾漢廷招兩生，誰謂魯國惟一儒。
貴重羊裘比蟬冕，夸詫齏甕侔冰壺。
拂衣久拋青綾被，還珠併却紅羅襦。
向來泉湧屬文思，老去霧隔觀書矑。
隨州城堅未易破，南都壁峻那須扶。
羨君繭紙序遊覽，亦或麈尾談虛無。
人言名士少實用，天子宰臣未斥誅。
憐才不勝欲殺者，加罪豈患無詞乎。
十夫衆口能撓鑠，彼讒譖于蜂蠍虐。
安知書生事鉛槧，亦若輪人爲軫較。
殘編尚爾守鐵檠，破硯詎必磨銅爵。
甫也尤賞白清新，籍輩妄譏愈雜駮。
機鋒相觸毋庸避，鼓旗傍譟亦一樂。
識字信爲憂患始，作文尤忌悲哀數。
暮年已學鷦巢林，徂歲無異蛇赴壑。
爐中榾柮聊檀欒，門外爆竹任偪剝。
歸耕何幸逢米賤，息陰本自嫌木惡。
猶能談笑走詩筒，絕勝辛苦編制朴。
五和·其一
作者：劉克莊
朝代：宋

出門機穽已相隨，竟放靈均逐伯奇。
始者齧膚微似蚋，俄然擇肉及於羆。
不言快箭穿楊葉，却訝長松托兔絲。
敗壞人材由利祿，乃知曾點勝顓師。
五和·其一
作者：劉克莊
朝代：宋

霧掃山如潑黛濃，一開口笑古難逢。
斬新種柳輞川水，火急移蓮玉井峰。
甚愛名花當輦致，遠求佳果莫函封。
人生惟有田園樂，未可輕將仕易農。
五和·其二
作者：劉克莊
朝代：宋

少日父兄夸俊聲，後來場屋擅文名。
錦囊久矣憎長吉，玉枕幾於殺阿平。
怪底鷗羣及魚隊，化爲虎落與蛇坑。
可憐彩翠矜毛羽，顧影無言只自驚。
五和·其二
作者：劉克莊
朝代：宋

江湖浩渺常存闕，雲漢昭回妙闡坤。
妓或携來安石墅，客誰畔去翟公門。
戴花老豈非同姓，拾穗翁猶有遠孫。
殺馬毀車吾耄矣，尚堪扶杖過鄰村。
五和二首·其一
作者：劉克莊
朝代：宋

尚記諸賢聚本朝，當時君相急旁招。
簫韶九奏鳳諧樂，金彈一聲鶑下喬。
彊項昔嘗攀殿檻，饑腸今欲把僧瓢。
蚤知不得文章力，却悔從初奪錦標。
五和二首·其二
作者：劉克莊
朝代：宋

頹然一榻懶巾靴，二月東風尚未和。
雀闖屋簷來作宿，蜂銜窗紙去爲窩。
牢愁余髮五分白，健思君才十倍多。
欲訪東臯賢鼻祖，幾回路與醉鄉蹉。
五月二十七日游諸洞
作者：劉克莊
朝代：宋

來南百慮拙，所得惟幽尋。
矧余玉雪友，共此丘壑心。
江亭俯虛曠，穴室窮邃深。
是時薄雨收，白靄籠青岑。
棄筇追野步，却扇開風襟。
炎方豈必好，差遠鼙鼓音。
且願海道清，莫問神州沉。
徘徊惜景短，留滯畏老侵。
昨遊感鶑哢，今至聞蟬吟。
常恐官事縶，佳日妨登臨。
譬如逃學兒，汲汲貪寸陰。
何因釋膠擾，把臂偕入林。
五月旦日鷄鳴夢袖疏墀下先君問言何事答曰猶素論也先君太息稱善聞追班聲驚寤以詩識之
作者：劉克莊
朝代：宋

夢中候對殿東廂，解后先親問答詳。
碓磨不能移素論，曝芹終欲獻清光。
觸屏訓諂生猶臭，攀檻傳名死亦香。
君父臨之安所避，凌晨起坐涕淋浪。
五言一首
作者：劉克莊
朝代：宋

馿多爲令僕，蟻亦拜侯王。
恰則封萬戶，俄然夢一場。
五言二十韻別方氏長孫女
作者：劉克莊
朝代：宋

中年別作惡，大老何以堪。
我如安昌侯，愛女甚於男。
念汝明當發，一夕起再三。
絕憐汝父貧，練裳與蒿簪。
不量此藍縷，遣嫁彼槐潭。
古云婦難爲，采桑自餧蠶。
冰魚或冬笋，旦旦營旨甘。
亦有嗜江水，遠汲勞肩擔。
今汝一何幸，琴瑟和且湛。
虎符舅光寵，象服姑尊嚴。
亭傳盛供帳，吏士羅騑驂。
汝但謹內則，毋使婦德慙。
晨昏躬定省，富貴勿豢酣。
百行孝爲先，彤管垂美談。
汝當法淑人，倩當肖鐵庵。
汝翁雖在家，譬如住精藍。
不下趙州床，常共彌陀龕。
願汝福惠全，早叶維熊占。
它日來歸寧，伴我村北南。
龐老與靈照，安知非同參。
人日
作者：劉克莊
朝代：宋

元日至人日，未有不晴時。
剝復觀周易，吟哦及杜詩。
將開戶北向，折到杏南枝。
不得東風力，余寒豈易支。
仙遊縣
作者：劉克莊
朝代：宋

不見層崗與複巖，眼中夷曠似江南。
煙收綠野連青嶂，樹闕朱橋映碧潭。
丞相無家曾住寺，聘君有字尚留庵。
荒山數畝如堪買，徑欲誅茆老一龕。
代舉人主司問答六言二首·其一
作者：劉克莊
朝代：宋

破題得李程賦，結語取錢起詩。
遂令眊矂舉子，不滿冬烘主司。
代舉人主司問答六言二首·其二
作者：劉克莊
朝代：宋

夢裏誰無綵筆，暗中別有朱衣。
蘇二得援失薦，歐九黜幾取煇。
以宋香方紅送聽蛙翁答柬云兩年來啖荔顆則動氣按本草等書云荔枝能蠲渴補髓未聞其動氣也口占一首發翁一笑
作者：劉克莊
朝代：宋

奩封名品餉耆年，誼比□芹曝背然。
帖報能生采薪疾，譜言曾有荔枝仙。
朵頤笑我脾神餒，節腹知君氣□全。
來歲郎官香爛熟，定分千顆沃饞涎。
以王家酒寄陳北山得二絕句誚酒味不如舊日之勁峭用韻二首·其一
作者：劉克莊
朝代：宋

先生詩酒令俱嚴，一掃哇簧與市帘。
戶大才高今吏部，故應笑小更嫌甜。
以王家酒寄陳北山得二絕句誚酒味不如舊日之勁峭用韻二首·其二
作者：劉克莊
朝代：宋

醇醪易入醉人鄉，勁酒難逢醒者嘗。
王媼區區真小黠，隨時增損甕中方。
仲晦昆仲求近稿戲答二首·其一
作者：劉克莊
朝代：宋

過去生平一念差，偶因薄技忝清華。
寧吟韓子將歸操，不草韋郎起復麻。
綺語預愁無間獄，綸言見笑當行家。
而今老矣全瘖了，匹似枯株不著花。
仲晦昆仲求近稿戲答二首·其二
作者：劉克莊
朝代：宋

辛苦搜腸更撚鬚，適資談者指瑕瑜。
中郎碑好猶名愧，吏部銘高未免諛。
餘忿燕泥能道否，遺言鶴唳可聞乎。
從今一字休思索，千古文人一律愚。
仲晦監簿和放翁七十三吟三篇華予初度走筆□韻答之·其一
作者：劉克莊
朝代：宋

鏡中雪鬢數莖新，歸作田間負耒民。
仕五十年難諱老，封三百戶敢嫌貧。
諸無物實師龐藴，萬苦非真試子春。
到得邢楊遭勘辨，始知鐵漢是全人。
仲晦監簿和放翁七十三吟三篇華予初度走筆□韻答之·其三
作者：劉克莊
朝代：宋

□□下飾墨尤新，以史名官不治民。
後死漫爲諸老殿，粗完深愧兩翁貧。
譬牛山木全高壽，讓馬堘花鬭早春。
兀坐空齋形對影，載醪裹飯更無人。
仲晦監簿和放翁七十三吟三篇華予初度走筆□韻答之·其二
作者：劉克莊
朝代：宋

諸公衮衮幾番新，留得淳熙一老民。
就枕驚回鷄攪睡，委巢飛去燕欺貧。
貪生尚惜桑榆景，排悶全憑麯米春。
頼有平生金石友，年年歲歲記陳人。
伏日
作者：劉克莊
朝代：宋

屋山竹樹带疎蟬，浄掃風軒散髮眠。
老子平生無長物，陶詩一卷枕屏邊。
伏波巖
作者：劉克莊
朝代：宋

懸壁萬仞餘，江流繞其趾。
仰視不見天，森秀拔地起。
中洞既深豁，旁竇皆奇詭。
惜哉題識多，蒼玉半鑱毀。
安得巨靈鑿，永削崖谷恥。
緬懷兩伏波，往事可追紀。
銅柱戍浪泊，樓船下湟水。
時異非一朝，地去亦萬里。
山頭博德廟，今爲文淵矣。
謂予詩弗信，君請訂諸史。
休致
作者：劉克莊
朝代：宋

休致後欣榮念薄，利名中伏禍機深。
藺卿反僅能全璧，疏傅歸纔有賜金。
福過安知銜穢韈，朝回猶嘆負香衾。
山中猿鶴休猜怪，方表先生鐵石心。
伯東留詩別余次韻
作者：劉克莊
朝代：宋

殘生恰似道傍樗，匠斧樵柯免剪除。
撚我幾鬚安箇字，見君一面勝千書。
貧家僅有雞爲黍，貴客相過翠織裾。
稚子不知新社友，却詢座上者誰歟。
余作生墳何生謙致檜十株答以六言二首·其一
作者：劉克莊
朝代：宋

高聳心抽筆直，下蟠上銳塔圓。
深入蟄龍穴處，肯傍眠牛石邊。
余作生墳何生謙致檜十株答以六言二首·其二
作者：劉克莊
朝代：宋

一奴荷鍤足矣，二客穿塚誰哉。
宰上又添十檜，庭前不必三槐。
余哭蟾子潮士鍾大鳴有詩相寬次韻·其一
作者：劉克莊
朝代：宋

愁眉暫展頼君詩，欲以先知覺後知。
歷引竺乾寬此老，未甘嬴博窆吾兒。
寄阿蘭若俄經昔，祔短松岡會有期。
欲訪巫咸何處在，憂來自向理中推。
余哭蟾子潮士鍾大鳴有詩相寬次韻·其二
作者：劉克莊
朝代：宋

彭聃俱未離乎死，况汝孩提未有知。
自昔丈夫憐少子，即今王母惜孫兒。
探環尚記曾遊處，建鼓應無再見期。
三紀七揮兒女淚，孰尸壽夭莽難推。
余大父著作嘗以所得沈元用給事歙硯遺水南林府君後七十年林氏子大鼎以端研遺余答以小詩
作者：劉克莊
朝代：宋

隆乾手澤稀疎甚，數帖悽其在水南。
但看吾翁貽歙石，固應之子餉端巖。
丁寧後裔藏爲好，羞愧先民寶不貪。
自笑老猶耽筆硯，少年莫也肯同參。
余常用小端硯失之經年忽在常賣人手中以錢贖歸紀實二首·其一
作者：劉克莊
朝代：宋

幾年共學久相於，中道如遺忽棄予。
韞匵而藏機不密，竊鈎雖小法當誅。
匹夫有罪因懷璧，象罔無心偶得珠。
戒飭家僮嚴護守，即今鼠子巧穿窬。
余常用小端硯失之經年忽在常賣人手中以錢贖歸紀實二首·其二
作者：劉克莊
朝代：宋

得來矻矻相親附，颺去頻頻入夢思。
盜璧相爭笞掠汝，竊弓子筆亦誅之。
償金在我寧從厚，拜石爲兄苦好奇。
待喚良工鎸硯背，偷兒携出有人知。
余平生不至廬山六月廿八日夜夢同孫季蕃游焉林木參天瀑聲如雷山中物色良是一剎甚幽邃傍人告曰此中有不出院僧余與季蕃欣然訪之語未終而覺將曉矣窗外簷溜淋浪紀以二詩·其一
作者：劉克莊
朝代：宋

似與孫郎有宿期，共穿紫翠探幽奇。
水簾噴雪非常爽，火傘張空了不知。
蒙衲僧寧非惠遠，結茅人莫是凝之。
惜今粉繪無名筆，尚可追摹入拙詩。
余平生不至廬山六月廿八日夜夢同孫季蕃游焉林木參天瀑聲如雷山中物色良是一剎甚幽邃傍人告曰此中有不出院僧余與季蕃欣然訪之語未終而覺將曉矣窗外簷溜淋浪紀以二詩·其二
作者：劉克莊
朝代：宋

泉聲㶁㶁樹蒼蒼，云有高僧占一房。
糧絕罕曾起烟火，佛來不肯下禪床。
緇流誰可傳宗旨，黄敕難招坐道場。
何必真分一間住，偶爲但過亦清凉。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之·其一
作者：劉克莊
朝代：宋

向來刀筆充書佐，歲晚衣巾學道流。
畢竟賢於人一著，醉中夢裏忽迴頭。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之·其三
作者：劉克莊
朝代：宋

去去尋師莫遠尋，蓬萊何處海深深。
山房幸有栖身地，且讀西山夜氣箴。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之·其二
作者：劉克莊
朝代：宋

拂袖歸來久閉關，道人剝啄訪平安。
要知對面劉高尚，即是翻身靖長官。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之·其五
作者：劉克莊
朝代：宋

或盤碧漢唳清宵，幾載山中伴寂寥。
今日鶴來翁已出，他年却恐費翁招。
余爲建陽令遣小吏王堪爲西山翁之役翁留之仙遊山房招鶴亭之上令抄道書久之若有所悟棄家不歸後六七年訪余田間敝裘跣足真爲道人矣自言欲謁翁於桐城作五詩送之·其四
作者：劉克莊
朝代：宋

聞說周僊有後身，出山不爲兩朱輪。
白雲丹竈俱無恙，憑汝殷勤謝主人。
余自戊申春得疾止酒十年戊午秋開戒小飲二首·其一
作者：劉克莊
朝代：宋

久罷長鯨吸，寧逃鼴鼠嘲。
不蒙藥王力，悞絕麴生交。
撲鼻詩情動，澆胸世事拋。
暮齡尋舊好，如以漆投膠。
余自戊申春得疾止酒十年戊午秋開戒小飲二首·其二
作者：劉克莊
朝代：宋

自是病軀孱，元非飲量慳。
災星俄引去，美祿稍支還。
兀兀醺酣後，蘧蘧解脫間。
祖云誰縛汝，妙語頗相關。
余辛卯歲卧病郡城陳宗之胡希聖有詩問訊後五歲希聖寄新刊漫遊集前詩已載集中次韵二首·其一
作者：劉克莊
朝代：宋

晚悟河難塞，收方入枕函。
五窮衰併現，百病老皆諳。
强起留奚益，全歸死亦甘。
癃殘愧英妙，努力勿多談。
余辛卯歲卧病郡城陳宗之胡希聖有詩問訊後五歲希聖寄新刊漫遊集前詩已載集中次韵二首·其二
作者：劉克莊
朝代：宋

如聞攻老拙，頗似斫虛空。
衆口嘲投閣，新眉妬入宮。
一身槁梧上，百歲大槐中。
莫嘆形骸廢，姑留兩頰紅。
余除鑄錢使者居厚除尚書郎俄皆銷印即事二首呈居厚·其一
作者：劉克莊
朝代：宋

出處平生大致同，中間得失等雞蟲。
髧髦昔似晉諸謝，華髮今成楚兩龔。
握有蘭香爲子祟，家無銅臭坐余窮。
善和舊宅殘書卷，只合連床聽曉鐘。
佛子巖
作者：劉克莊
朝代：宋

環郭洞府多，所患在卑濕。
斯巖獨虛敞，他境未易及。
穹如層屋構，廣可百客集。
開竇送雲出，掃壑延月入。
穴居倘堪謀，徑欲老樵汲。
絕顛尤玲瓏，苔磴不計級。
惜爲僧所涴，飛棟緣嶪岌。
佞佛墮癡想，明鬼趨陋習。
遂令登眺者，欲往足若縶。
何當一燎空，盡見萬仞立。
使君次韻再賦二首·其一
作者：劉克莊
朝代：宋

當年雙璧甲科郎，未羨燕山五桂芳。
奏賦何曾因狗監，諫書直乞罷鷹坊。
聚螢窗冷韋編蠹，下馬陵蕪宰樹蒼。
不是使君來北海，邦人豈識鄭公鄉。
使君次韻再賦二首·其二
作者：劉克莊
朝代：宋

下車不識疾呼聲，郡政清平教亦行。
曹相治齊賓蓋老，何侯在楚厚龔生。
甘棠通國俱懷惠，遺藁因公得記名。
老受一廛無以報，先疇不腆尚堪耕。
來至桂州葉潜仲以詩相迎次韻一首
作者：劉克莊
朝代：宋

柘岡西路別君時，幾見天涯柳弄絲。
橫草壯心空忼慨，覆蕉殘夢懶尋思。
羞將白髮趨新府，却憶青山領舊祠。
猶有南來奇特事，馬頭先得故人詩。
信庵丞相爲余作墨梅二軸謝以小詩
作者：劉克莊
朝代：宋

天畀村翁一段奇，發函虹氣貫茅茨。
肯移金鼎調元手，爲作玉龍檠雪枝。
絕艷從教百花妬，秘藏莫遣六丁知。
信庵丞相親分付，麽去花光與補之。
倉使和詩出奇不窮再次韻四首·其一
作者：劉克莊
朝代：宋

作雨賓春雪餞冬，田家休戚使家同。
魚非人所當加察，馬與民皆不可窮。
政爾和風并暖日，管他雌霓更雄虹。
耿侯非祖荆舒者，預創常平備歉豐。
倉使和詩出奇不窮再次韻四首·其三
作者：劉克莊
朝代：宋

向來文史足三冬，今與樵兒牧豎同。
舊領木天良不惡，新加菜地未爲窮。
筆精公有詞批鳳，瓶罄吾無酒灌虹。
老思遲於寒谷黍，更煩鄒律爲吹豐。
倉使和詩出奇不窮再次韻四首·其二
作者：劉克莊
朝代：宋

百禽久已蟄於冬，春暖喧啾各不同。
壺少提沽村店靜，袴無脫著小家窮。
山翁吟竅黄泥蚓，閣老毫端白晝虹。
社飲今年多醒者，豚肩掩豆不能豐。
倉使和詩出奇不窮再次韻四首·其四
作者：劉克莊
朝代：宋

公似長松特秀冬，青蒿安敢與松同。
高於岱頂誰曾覽，遠若河源未易窮。
歷塊豈無追電駿，步虛疑有架天虹。
吾詩直猶磚拋耳，載寶而歸所得豐。
倉部弟和前韵再得五首·其一
作者：劉克莊
朝代：宋

節腹羞浮食，徐行畏疾顛。
仙須有癯相，貴亦出長年。
倉部弟和前韵再得五首·其三
作者：劉克莊
朝代：宋

荆花開漸少，瓜蔓摘幾空。
頼有長頭子，相從禿鬢翁。
倉部弟和前韵再得五首·其二
作者：劉克莊
朝代：宋

莫放雙眉皺，休嗟兩鬢蓬。
耆英圖裏看，若箇弟兄同。
倉部弟和前韵再得五首·其五
作者：劉克莊
朝代：宋

甫昔排閶闔，雄曾賦馺娑。
而今行不得，切莫喚哥哥。
倉部弟和前韵再得五首·其四
作者：劉克莊
朝代：宋

秧馬催予出，銅魚羨子分。
無蓮照學士，有竹比封君。
倉部弟生日五絕·其一
作者：劉克莊
朝代：宋

郎宿臨初度，村翁喜欲顛。
要知儂甲子，老弟已稀年。
倉部弟生日五絕·其三
作者：劉克莊
朝代：宋

我昔單棲久，君今半被空。
天公將老壽，裨補兩鰥翁。
倉部弟生日五絕·其二
作者：劉克莊
朝代：宋

爵並開鄉邑，官皆視大蓬。
年齡高畧似，鬚髮黑難同。
倉部弟生日五絕·其五
作者：劉克莊
朝代：宋

平生老兄弟，歲晚共婆娑。
蘇氏推同叔，程家說二哥。
倉部弟生日五絕·其四
作者：劉克莊
朝代：宋

菰甘因輟送，荔熟亦均分。
食指真欺我，脾神不似君。
倚伏
作者：劉克莊
朝代：宋

且可飲杯中物，誰能管身外愁。
穢襪奄終元載，短衾可斂黔婁。
借韵跋林肅翁省題詩
作者：劉克莊
朝代：宋

昔冠南宮淡墨書，當年萬卷各名糊。
至今處子尚綽約，應笑老婆曾抹塗。
詠慶雲圖如著色，和薰風句肯從諛。
行三十里余方悟，敢與楊脩較智愚。
偈
作者：劉克莊
朝代：宋

遠希大慧無，近笑孤峯絮。
多少初地人，爭問末後句。
健忘一首
作者：劉克莊
朝代：宋

昏昏健忘廢專精，默坐空齋忽自驚。
少作回看如兩手，舊書重讀似前生。
却疑安世知三篋，不曉睢陽記一城。
莫怪詩成呼燭寫，曉窗追憶欠分明。
偶賦
作者：劉克莊
朝代：宋

身已深藏畏俗知，客來鄰曲善爲辭。
偶彈冠起成何事，徑拂衣歸自一奇。
村飲婦常留燭待，山行童亦挾書隨。
明時性學尤通顯，却悔從初業小詩。
偶題二首·其一
作者：劉克莊
朝代：宋

自幼耽章句，年高竟未工。
自稱豁達老，人號囁嚅翁。
偶題二首·其二
作者：劉克莊
朝代：宋

莫耗官倉粟，休貪御手羹。
新年採薇食，詩比舊年清。
傅諫議和予所贈傅監倉詩復用前韻一首
作者：劉克莊
朝代：宋

諫草如山不論兵，當年出處最分明。
中朝安可無耆舊，故事猶應問老更。
敢與鳳毛評句法，素知牛耳執文盟。
詩壇亦合先生築，遥望偏師已拔營。
儒釋
作者：劉克莊
朝代：宋

鵝湖始若小異，虎溪豈必皆同。
平亭晦庵子靜，揑合淵明遠公。
元日
作者：劉克莊
朝代：宋

元日家童催蚤起，起搔冷髮惜殘眠。
未將柏葉簪新歲，且與梅花敘隔年。
甥姪拜多身老矣，親朋來少屋蕭然。
人生智力難求處，惟有稱觴阿母前。
元日七言二首·其一
作者：劉克莊
朝代：宋

久辭兩禁歸民伍，遥想群仙謁帝居。
少有人臨雀羅者，未知誰飲獸樽歟。
向來不曉京房易，老去粗通氾勝書。
懊惱西疇春事動，漸難爲國荷犂鋤。
元日七言二首·其二
作者：劉克莊
朝代：宋

屋角微聞哢曉禽，起煨榾柮旋冠簪。
萊衣兒老長相守，椒酒翁衰且少斟。
浮世事渾忘記了，暮年詩轉用功深。
雙桃忽放花如錦，勾引先生策杖尋。
先儒
作者：劉克莊
朝代：宋

先儒緒業有師承，非謂聞風便服膺。
康節易傳於隠者，濂溪學得自高僧。
衆宗虛譽相賢聖，獨守遺編當友朋。
門掩荒村人掃迹，空鈔小字對孤燈。
先識一首
作者：劉克莊
朝代：宋

新戒幾曾參古德，死人不信有神仙。
蚊虻縱使皆成佛，雞犬何修得上天。
兌女余最小孫也慧而夭悼以六言二首·其一
作者：劉克莊
朝代：宋

性慧於靈照女，年小似善財童。
急急之符奪汝，琅琅之音惱翁。
兌女余最小孫也慧而夭悼以六言二首·其二
作者：劉克莊
朝代：宋

不合小時了了，可堪長夜茫茫。
暮年欠汝淚債，已乾更滴數行。
入浙
作者：劉克莊
朝代：宋

浦城南畔只輕陰，入浙方驚雪許深。
梅皜楓丹三百里，笑人短幅寫寒林。
內翰洪公舜俞哀詩二首·其一
作者：劉克莊
朝代：宋

憶昔端平典冊新，三麻九制筆如神。
內庭喚作真學士，晚輩推爲老舍人。
垂死遺言尤苦口，平生諫疏最嬰鱗。
建功不作於潜死，誰爲君王說厚倫。
內翰洪公舜俞哀詩二首·其二
作者：劉克莊
朝代：宋

回首楊州一夢餘，故交已直玉堂廬。
寒暄未省通君實，窮薄空煩誦子虛。
甚愧丈人於甫厚，孰云夫子不回如。
殘年無復陪精論，開闔平生幾幅書。
全州
作者：劉克莊
朝代：宋

寂寞全州路，家家荻竹扉。
異僧留塔在，過客入城稀。
傳舍臨清泚，官亭占翠微。
沙頭泊船者，多自嶺南歸。
兩曜二首·其一
作者：劉克莊
朝代：宋

朝朝出陽谷，夜夜入虞淵。
且看烏輪轉，休論蟻磨旋。
兩曜二首·其二
作者：劉克莊
朝代：宋

不甘蟇蝕月，泣獻磔蟇詩。
却效玉川子，仍曾是退之。
兩朝口號六言二首·其一
作者：劉克莊
朝代：宋

堯舜若稽古外，烈祖聖謨洋洋。
道理一句最大，卓冠萬世帝王。
兩朝口號六言二首·其二
作者：劉克莊
朝代：宋

宇宙包吾仁內，充之惟天惟堯。
昊穹敬此一字，千載以待永昭。
八十吟十絕·其一
作者：劉克莊
朝代：宋

就莆食菜國恩優，晝錦全勝萬里侯。
却笑向來師尚父，磻溪不老老營丘。
八十吟十絕·其一〇
作者：劉克莊
朝代：宋

伯倫酒頌老叉詩，腹憤胸奇畧洩之。
別著潜書并悔藁，後千百載有人知。
八十吟十絕·其七
作者：劉克莊
朝代：宋

縱心以後决求歸，曰耄之年永息機。
蔬食不消人祝饐，布裘安用妾熏衣。
八十吟十絕·其三
作者：劉克莊
朝代：宋

漢承秦後古書亡，太息高文總未遑。
六葉蒲輪迎一老，元來却是議明堂。
八十吟十絕·其九
作者：劉克莊
朝代：宋

試筆懶題新鬰壘，拂塵聊挂古鍾馗。
斑衣紀節諸孫喜，白首添年一老悲。
八十吟十絕·其二
作者：劉克莊
朝代：宋

至道之精以治身，推其土苴足經綸。
矢詩自儆儂衰惰，未有工夫儆國人。
八十吟十絕·其五
作者：劉克莊
朝代：宋

逃秦博士浮丘伯，傳說今猶在海中。
自古仙多儒者做，安知吾不躡高風。
八十吟十絕·其八
作者：劉克莊
朝代：宋

誠翁僅有四千首，惟放翁幾滿萬篇。
老子胸中有殘錦，問天乞與放翁年。
八十吟十絕·其六
作者：劉克莊
朝代：宋

八十餘歲老儒生，見帝諄諄勸力行。
應被伏生轅固笑，兩賢終是十年兄。
八十吟十絕·其四
作者：劉克莊
朝代：宋

文叔差增似往時，君房只是向來癡。
誰知有箇羊裘叟，漢鼎懸渠一釣絲。
八和
作者：劉克莊
朝代：宋

困拈架上書蘇醒，愁倩盃中物破除。
子美所稱惟白也，仲尼自謂不回如。
食纔藜糝寧無肉，行以筇枝可當車。
聖世未嘗違物性，飛潛初不間鳶魚。
八和·其一
作者：劉克莊
朝代：宋

黠兒陰挾彈丸隨，發巧懸知中必奇。
蠅本至微求附驥，貙猶可畏况生羆。
烘燖似蝨羣藏絮，纏縛如蠶自吐絲。
玉汝于成頼渠輩，何須挾策遠從師。
八和·其二
作者：劉克莊
朝代：宋

早知抱璞煩三獻，底用操觚角一名。
歸去馿堪馱子美，向來羊尚記初平。
里居僅有簞瓢巷，壁立元無鼓鑄坑。
說與添丁并德曜，從今熟寢不須驚。
八桂堂呈葉潜仲
作者：劉克莊
朝代：宋

之子初度日，畏客如避仇。
朱門禁入謁，青山招出遊。
置醴泉石間，凉意生觥籌。
風檻絳華馥，冰盆丹實浮。
起誦眉壽篇，酌君介千秋。
煌煌丞相孫，少也宜襲侯。
黑頭去云遠，白髮來何稠。
君言權位盛，孰若志意修。
靜觀鐘鼎族，起滅猶輕漚。
祝君象韓呂，不羨熺與攸。
八聲甘州
作者：劉克莊
朝代：宋

物微生處遠，往還來、非但稻粱求。似愛長安日，怕陰山雪，善自為謀。個裡幸無鳴鏑，隨意佔沙洲。歸興何妨待，風景和柔。昔到衡陽回去，今隨陽避地，遍海南頭。與西川流寓，彼此各淹留。未得雲中訊息，登望鄉臺了又登樓。江天闊，幾行草字，字字含愁。
公論
作者：劉克莊
朝代：宋

公論無過月旦評，吾衰安敢主鄉盟。
觸蠻力勸休爭戰，猿鶴相安不怨驚。
髧彼兩髦呼作友，長吾一日敬爲兄。
前身定是徐先輩，延壽溪頭了一生。
六和·其一
作者：劉克莊
朝代：宋

對策南宮恥詭隨，聊攄腹憤發胸奇。
並驅何異牛同驥，獨步方知虎畏羆。
罰汝業儒磨鐵硯，輸它擁妓寫烏絲。
區區夢裏爭蕉鹿，笑殺傍人與士師。
六和·其二
作者：劉克莊
朝代：宋

范老登科猶別姓，余公應舉亦更名。
人心何止矛般險，世道于今砥似平。
到了赭衣同適市，知它白棓欲誰坑。
雲端別有冥冥翼，不受虛弦浪箭驚。
六和二首·其一
作者：劉克莊
朝代：宋

那復熏衣事早朝，杖藜時赴野人招。
謀身不善交韓呂，度世猶堪訪賀喬。
杖有百錢尋酒琖，家無一物止詩瓢。
君看莘渭三王佐，何似夷齊萬世標。
六和二首·其二
作者：劉克莊
朝代：宋

生怕將軍手涴靴，安能柔軟舞靈和。
艱虞夷甫方謀窟，老懶堯夫少出窩。
時事纍棋如許急，春愁抽繭未爲多。
終南一徑非常捷，自是吾徒問路蹉。
六和謝其見訪
作者：劉克莊
朝代：宋

薄有雞豚趁墟市，寂無鳥雀下階除。
疾馳輕騎啣枚至，興盡扁舟激箭如。
我老幻身聊據槁，君豪詩骨可專車。
吾聞海上鯨堪膾，沮洳何緣有大魚。
六如亭
作者：劉克莊
朝代：宋

吳兒解記真娘墓，杭俗猶存蘇小墳。
誰與惠州耆舊說，可無抔土覆朝雲。
六言三首·其一
作者：劉克莊
朝代：宋

不識平康坊裏，多在村學堂中。
安得金錢買笑，只堪夏楚訓蒙。
六言三首·其一
作者：劉克莊
朝代：宋

表賀赤烏白兔，韋布披襟巨題。
定價堪提鰲嶺，逢辰不讓龍溪。
六言三首·其三
作者：劉克莊
朝代：宋

南塘登極數袁，平圍冊后尾聯。
已矣諸老絕筆，勉哉吾子著鞭。
六言三首·其三
作者：劉克莊
朝代：宋

溪北酒旗裊裊，溪南社鼓鼕鼕。
寧問餔糟漁父，懶求賦芧狙公。
六言三首·其二
作者：劉克莊
朝代：宋

不入城裏市裏，常在水邊月邊。
蜀公有疏謝事，米老無書辨顛。
六言三首·其二
作者：劉克莊
朝代：宋

錦機組織尤巧，紙田收獲甚微。
即今束閣藏起，多時掃閣載歸。
六言二首答陳天驥長短句·其一
作者：劉克莊
朝代：宋

天孫機上刀尺，雪兒口裏宮商。
愧我元非郢客，恨君不識秦郎。
六言二首答陳天驥長短句·其二
作者：劉克莊
朝代：宋

書裙曾累逐客，墜釵能謗酔翁。
寧作經學博士，勿爲曲子相公。
六言二首贈月蓬道人·其一
作者：劉克莊
朝代：宋

我與蒙倛相類，君似季咸而非。
老子曾傳口訣，道人勿洩天機。
六言二首贈月蓬道人·其二
作者：劉克莊
朝代：宋

希夷所見良是，麻衣之說未然。
幾人能急流退，這漢即平地仙。
六言五首爲倉部弟壽·其一
作者：劉克莊
朝代：宋

映青藜燈娛目，吸金莖露入脾。
寧作履霜逐子，肯隨向火乞兒。
六言五首爲倉部弟壽·其三
作者：劉克莊
朝代：宋

天既勞我佚我，侯偶得之失之。
安用爾銅魚使，且伴吾竹馬嬉。
六言五首爲倉部弟壽·其二
作者：劉克莊
朝代：宋

幼道一生第五，文淵萬里建侯。
假令加驃騎號，何如騎款段游。
六言五首爲倉部弟壽·其五
作者：劉克莊
朝代：宋

丹田舊種梨棗，冰柈新摘荔蕉。
年年此夜待月，年年此日迎潮。
六言五首爲倉部弟壽·其四
作者：劉克莊
朝代：宋

薄田足可躬稼，餘俸尚堪買山。
家庭有箇郊畤，姬院欠他素蠻。
六言五首贈李相士景春·其一
作者：劉克莊
朝代：宋

謗東家丘如狗，譽太史儋猶龍。
卿可自用卿法，吾未始出吾宗。
六言五首贈李相士景春·其三
作者：劉克莊
朝代：宋

馬公带些火色，孟生不合山肩。
爭問唐舉相法，誰贈君平卦錢。
六言五首贈李相士景春·其二
作者：劉克莊
朝代：宋

少年勿議宿士，阿瞞自是相師。
蒙叟馘黄項槁，桓郎眼小聲雌。
六言五首贈李相士景春·其五
作者：劉克莊
朝代：宋

眼有紫稜安用，眉無黄色何妨。
自斷非封侯相，尚堪作牧牛郎。
六言五首贈李相士景春·其四
作者：劉克莊
朝代：宋

被人看殺叔寶，無地逃生伯喈。
試問天人眉宇，何如土木形骸。
六言偈四首·其一
作者：劉克莊
朝代：宋

佛祖流傳信具，兒孫承襲付度。
一箇深夜携歸，一箇中路奪去。
六言偈四首·其三
作者：劉克莊
朝代：宋

天帝釋宰元化，阿修羅坐道場。
邀鳳翔迎骨禮，受金輪補鉢莊。
六言偈四首·其二
作者：劉克莊
朝代：宋

浪云如霧如電，又如天海一漚。
金棺現兩脚板，鐵葉護死髑髏。
六言偈四首·其四
作者：劉克莊
朝代：宋

佛者別南北宗，儒家分朱陸氏。
鵝湖許多公案，燒了沒一些事。
兼舶一首
作者：劉克莊
朝代：宋

鬻筴飛芻瘴海瀕，扇遮不斷庾公塵。
而今更遣兼琛節，羞寫冰銜寄故人。
兼諸司二首·其一
作者：劉克莊
朝代：宋

白頭忽有印纍纍，符牒如山退食遲。
但見旋添庭下事，不知頓減集中詩。
兼諸司二首·其二
作者：劉克莊
朝代：宋

只是從前疎拙身，而今結駟昔懸鶉。
伯鸞老去無遺恨，獨憶同操井臼人。
再和
作者：劉克莊
朝代：宋

陌頭俠少行歌呼，方演東晉談西都。
哇淫奇響蕩衆志，瀾翻辨吻矜羣愚。
狙公加之章甫飾，鳩盤謬以脂粉塗。
荒唐夸父走棄杖，恍惚象罔行索珠。
效牽酷肖渥洼馬，獻寶遠致崑崙奴。
豈無蘋藻可羞荐，亦有黍稷堪舂揄。
臞翁傷今援古誼，通國爭笑翁守株。
孔門高弟浴沂水，堯時童子謠康衢。
揚觶姑欲退觀者，鳴鼓本非攻吾徒。
亦如曼倩負逸氣，呵斥佞倖驚侏儒。
於時後村茅柴熟，先生滑稽腹如壺。
雖無謝郎玉帖鐙，幸有幼安布裙襦。
未妨優場開口笑，亦恐藥市逢方矑。
更闌漫與通德語，醉倒聊遣宗武扶。
幽冥茫昧莫致詰，石言神降果有無。
翁云天公施罪福，亦如王者行賞誅。
巫咸可使詛楚否，泰山曾不如放乎。
况今民脂積消鑠，洋洋如在寧助虐。
貧婦鮮能具複禈，貴人何必誇重較。
九重深喜農扈豐，五等超加社公爵。
更宜速飛臈前白，仍爲潜驅山中駮。
除人大患捍大災，與民同憂可同樂。
翁之用心極惓惓，余於致福未數數。
因思揮金猶糞土，奚異棄物捐溪壑。
神聽聰明靡僭濫，詔書溫厚戒椎剝。
重華漁稼茅茨儉，大禹疏鑿衣服惡。
誰歌此詩送且迎，共挽澆風還太朴。
再和·其一
作者：劉克莊
朝代：宋

剗騎犢子不施韉，老退猶堪學力田。
疏大夫金雖已散，藺相如璧偶然全。
黄河水有曾清日，白髮人無再少年。
許大乾坤愁塞滿，覓無愁處只樽前。
再和·其一
作者：劉克莊
朝代：宋

動而得謗亦名隨，生子看來不必奇。
爾輩真堪畀豺虎，君王安用獵熊羆。
人言李白文如錦，誰信盧能命若絲。
迴首世間機穽惡，子歸閉戶有餘師。
再和·其一
作者：劉克莊
朝代：宋

從來糞土輕胡趙，晚視渠儂直唯阿。
時與客聯烘虱句，斷無人聽飯牛歌。
挂冠耄及收身晚，賜扇恩深取數多。
周易魯論俱束閤，免教後世罪王何。
再和·其二
作者：劉克莊
朝代：宋

世味澆漓酒趣深，對花無客亦孤斟。
饑來肯羨乞墦食，貧殺不貪諛墓金。
耄齒未妨師抑戒，高譚何似守規箴。
吾今會得逍遥義，懶訪曹溪問少林。
再和·其二
作者：劉克莊
朝代：宋

依本文章趁韻詩，暮年深不願人知。
退閒時有賓留刺，攣痹難爲長折枝。
蚓竅聲微羞入社，鴉塗札惡懶臨池。
僧談石竺山幽勝，擬執馿鞭挾冊隨。
再和·其二
作者：劉克莊
朝代：宋

鵠袍再著姑行法，鴈塔重來定策名。
大尹前呵寬賈島，相君十反訪州平。
故溪舊有釣魚石，平地今多陷馬坑。
不信天公囚兩鳥，一鳴會遣百蟲驚。
再和二首·其一
作者：劉克莊
朝代：宋

借屋城中又一春，桃符萬口說清新。
向來曾上慶曆頌，老去甘爲元祐人。
健論真堪驚諂子，固窮不肯媚錢神。
吾評此士西塘比，後進紛紛謾效顰。
再和二首·其一
作者：劉克莊
朝代：宋

包羞羊借臯比蓋，飾貌狙將衮服披。
妾去綠衣裳以麴，佗乘黄屋髻猶椎。
方開元際唐風盛，自建安來漢道衰。
舉世紛紛學姚賈，老夫持此欲安之。
再和二首·其一
作者：劉克莊
朝代：宋

旨蓄元無可御冬，薄醪欣與故人同。
蜀珍乃肯臨閩聚，韓富何嘗笑孟窮。
舊事迴頭夢中蝶，浮榮過眼雨餘虹。
惟公出處關時運，堪穀年荒玉歲豐。
再和二首·其一
作者：劉克莊
朝代：宋

滎陽相昔獨當朝，曾忝弓旌第一招。
無力不能捄房琯，有書安敢托洪喬。
如聞徒步輕千駟，未覺堂厨勝一瓢。
鄧禹封侯子陵釣，君看二者孰風標。
再和二首·其二
作者：劉克莊
朝代：宋

古柏每經寒聳秀，朝花不待夕離披。
舉揚壹似德山棒，摧拉過於力士椎。
化鶴仙歸見孫老，感麟翁泣歎吾衰。
楚狂難和薰風句，聊自歌之舞蹈之。
再和二首·其二
作者：劉克莊
朝代：宋

少小從軍事袴鞾，祇今廟算主通和。
胡來復去兔三窟，民散未收蜂一窩。
病覺風光於我薄，老知書冊誤人多。
罪言著就深藏取，自笑狂生壯志蹉。
再和二首·其二
作者：劉克莊
朝代：宋

新歲凝嚴過舊冬，微和初扇八州同。
固知使者獲五福，應念天民先四窮。
政召嘉祥平地雪，詩騰光怪亙天虹。
祝公相業追元祐，二虜來王九扈豐。
再和二首·其二
作者：劉克莊
朝代：宋

與君未得便安閑，邊警偏能惱澗槃。
草地棗紅猶索鬭，田家稻白可能餐。
誰將鐵綆橫江鎖，莫靠琵琶出塞彈。
處處衝梯樓上舞，不應諸老自巍冠。
再和五首·其一
作者：劉克莊
朝代：宋

先生多在山中宿，爲愛橫斜影上窗。
茁髮僧從深澗徙，赬肩奴過別峯扛。
和羹宰相調金鼎，止渴將軍擁碧幢。
空谷不知如許事，沽來村酒且開缸。
再和五首·其三
作者：劉克莊
朝代：宋

手選千株高下種，似行庾嶺泛湘江。
只銷一朵南枝拆，盡受羣花北面降。
自愛空山吹縞袂，絕羞華屋照銀釭。
主林神禁人殘毀，深夜應無斫樹龐。
再和五首·其二
作者：劉克莊
朝代：宋

厭看花開平地上，故攀絕磴履危矼。
節方靜女尤專一，韻比高人更少雙。
堪伴愚公居北谷，宜偕漫叟隠南淙。
素標尚恐詩輕媟，敢犯人間曲子腔。
再和五首·其五
作者：劉克莊
朝代：宋

杖屨暇時常檢點，細分枝幹數株樁。
試呼童子調霜弄，絕勝奴兵擂曉逄。
色映巖松寒引鶴，根連園杞夜聞尨。
社中作者銛鋒穎，甘樹降旛束短杠。
再和五首·其四
作者：劉克莊
朝代：宋

絕巔歲晚無人到，但見山風激嶺瀧。
高蘤恍如珠照乘，深葩還似寶迷邦。
巢居公未甘枯槁，鼎實朝方起碩厖。
詩在簡齋和靖裏，追攀真以寸筳撞。
再和仲晦監簿
作者：劉克莊
朝代：宋

少狂藴奇志，探索刪畫前。
安能一措辭，何止三絕編。
俚音和薰風，短夢游鈞天。
竟無魚水分，姑了螢雪緣。
北扉失脚墮，南窗抱膝眠。
寧爲英雄笑，不受兒女憐。
徐侯金閨彥，歲晚鐵硯穿。
掊擊羣疑亡，發藥沉疴痊。
鯨浪怒噴薄，蟻封妙回旋。
精博昔騎省，奇逸今師川。
望古多慷慨，感時嘗憂悁。
肯羨蕭芥榮，甘保樗櫟年。
君有論絕交，吾無書辨顛。
倡和誑饑腹，聊與好事傳。
再和十首·其一
作者：劉克莊
朝代：宋

色深乍擣守宮紅，片細俄隨蛺蝶風。
到得離披無意緒，精神全在半開中。
再和十首·其一〇
作者：劉克莊
朝代：宋

君憶東湖不久歸，我思陳迹恍難追。
殷勤爲報鶑花說，止有詩情似舊時。
再和十首·其七
作者：劉克莊
朝代：宋

忽憶聯鞍過水西，重尋前約未參差。
祇愁人議風流罪，屢出看花數賦詩。
再和十首·其三
作者：劉克莊
朝代：宋

千株絳雪照滄灣，應笑劉郎带老顔。
尚有少年情味在，戲搜綺語續花間。
再和十首·其九
作者：劉克莊
朝代：宋

旋挑野菜拾青梅，又向花邊得暫陪。
各選一枝簪白髮，明年知與阿誰來。
再和十首·其二
作者：劉克莊
朝代：宋

薔薇難比况金沙，一種風標富貴家。
我有公評君記取，惜花須惜海棠花。
再和十首·其五
作者：劉克莊
朝代：宋

劉園水竹絕幽清，花徑繁紅蘚砌青。
何處貴游開步障，誰家生色畫深屏。
再和十首·其八
作者：劉克莊
朝代：宋

淡賞無煩羯鼓催，解鞍便可坐莓苔。
莫將花與楊妃比，能與三郎作禍胎。
再和十首·其六
作者：劉克莊
朝代：宋

徙倚溪亭惜墜芳，恨無異域返魂香。
殘枝併恐風吹去，插在金瓶置坐傍。
再和十首·其四
作者：劉克莊
朝代：宋

鳳州宮柳昔曾攀，亦醉瓊花芍藥間。
獨有海棠心未足，每逢多處必來看。
再和四首·其一
作者：劉克莊
朝代：宋

狐鳴工作祟，鴉噪每爲凶。
魯觀初尸罪，丘門永削蹤。
謀身真有窟，鑿趾欲無墉。
力擊延齡去，堂堂似亢宗。
再和四首·其三
作者：劉克莊
朝代：宋

噬人侔虺毒，害物比貓柔。
清議姑驅逐，寬恩未放流。
劍誅張禹佞，扇障褚淵羞。
諫筆非私忿，惓惓爲國謀。
再和四首·其二
作者：劉克莊
朝代：宋

舊知偏下石，遠避亦傷弓。
留落周南衆，蕭條冀北空。
萬言徒飾詐，雙淚却由衷。
王績何曾醉，劉蕡本不風。
再和四首·其四
作者：劉克莊
朝代：宋

伏閣何其壯，登舟得許哀。
人多稱快者，上豈少恩哉。
惡草毋留種，夭桃不待媒。
九重方遠佞，寧放鄭詹來。
再和宿囊山三首·其一
作者：劉克莊
朝代：宋

恰似病沙門退院，又如老禪錄歸農。
素無才調宴三閣，不願歌詞傳六宮。
萬首漏名宗派農，百年占籍醉鄉中。
暮齡喜共樵夫語，懶與諸儒論異同。
再和宿囊山三首·其三
作者：劉克莊
朝代：宋

未能葱嶺從初祖，也不蓬萊訪洞賓。
煎鳳髓須還此老，執牛耳更屬何人。
笈儲丹藥隄防病，案設圖書粉飾貧。
老覺爲僧差省事，韓公何必强冠巾。
再和宿囊山三首·其二
作者：劉克莊
朝代：宋

乞骸不作凝香守，掩鼻難隨逐臭夫。
牛角書堪教村學，魚羹飯勝食堂厨。
門無喜鵲傳朝報，笥有懸鶉拆海圖。
常敬淵明歸去早，村翁晚始覺迷塗。
再和張文學
作者：劉克莊
朝代：宋

安知後來者，所作不如今。
孰可執牛耳，君能貫虱心。
孤根纔一寸，老幹忽千尋。
未必子期死，無人聽古音。
再次竹溪韻
作者：劉克莊
朝代：宋

聊爲湯餠會親賓，豈敢誇張墮地麟。
汝若上扳曾大父，翁堪下見我先人。
善和書即傳家寶，儒行篇方聘席珍。
莫遣父兄被嗤笑，金根謬改作金銀。
再次竹溪韻三首·其一
作者：劉克莊
朝代：宋

誰云子建卷波瀾，詩到黄初最可觀。
無奈中衰變風起，不應例作晚唐看。
煎膠粘莫教春去，秉燭遊誰管夜闌。
縱有閒愁天樣大，此翁爛醉不相干。
再次竹溪韻三首·其三
作者：劉克莊
朝代：宋

小詞落拓逼希真，未典春衣未是貧。
窮肯磷緇久幽操，老猶熏沐不貲身。
營巢燕熟飛來舊，脫袴禽癡喚著新。
蜀口塵清江浪白，息頭重作太平人。
再次竹溪韻三首·其二
作者：劉克莊
朝代：宋

健筆當年奡可排，豈知老挾病俱來。
芋梨煨熟曾分啖，榾柮燒殘共畫灰。
伏壁尚堪傳學者，虞廷猶記和康哉。
向時同輦諸君子，輸與村翁早乞骸。
再游栖霞洞
作者：劉克莊
朝代：宋

直路幽陰側路明，玉爲牆壁雪爲城。
殷勤報有詩翁到，萬一仙人肯出迎。
再獲一硯自和
作者：劉克莊
朝代：宋

三硯聯翩買券成，絕勝玉杵聘雲英。
拊摩無粟向肌起，塗抹有花從筆生。
韞匵每愁逢暴客，傾囊或笑費方兄。
古來事業由勤苦，不信磨穿道不亨。
再贈一首
作者：劉克莊
朝代：宋

藥囊價重百車渠，肯受村翁折簡呼。
失喜迎君瞻紫氣，必能爲我索玄珠。
晨興舐鼎嘗殘藥，夕暝吹燈據槁梧。
乞取刀圭補精髓，天公豈忍瞎癯儒。
再贈月蓬道人六言二首·其一
作者：劉克莊
朝代：宋

謝公早有遠志，陶子晚知昨非。
帝允我乞骸疏，汝見吾衡氣機。
再贈月蓬道人六言二首·其二
作者：劉克莊
朝代：宋

還笏去矣休矣，加璧其然豈然。
人間有癡頑老，天上無愚懵仙。
再贈錢道人二首·其一
作者：劉克莊
朝代：宋

拙貌慙君子細看，鏡中我自覺神寒。
直從杜甫編排起，幾箇吟人作大官。
再贈錢道人二首·其二
作者：劉克莊
朝代：宋

尋師入蜀未曾逢，要看羅浮曉日紅。
若見仙人知去處，却來相引到山中。
再送蒙仲二首·其一
作者：劉克莊
朝代：宋

昔人曾歎擇棲難，今子翱游二相間。
對弈未妨看露布，論詩未合上齋壇。
沉來鐵鏁真兒戲，吟退氈裘却凱還。
班固作銘繇捷表，待揩老眼細傳觀。
再送蒙仲二首·其二
作者：劉克莊
朝代：宋

送君懷舊一銷魂，謝墅孫陵髣髴存。
下瀨樓船皆萬斛，曲江宮殿尚千門。
笑陳狎客爲俳體，與晉諸賢洗淚痕。
定有奇謀裨玉帳，莫揮麈尾事清言。
再題信菴墨梅
作者：劉克莊
朝代：宋

信菴墨戲古無之，元氣淋漓爾許奇。
特與此翁揮匹楮，不爲彼相作橫枝。
祕藏掃雪輞川畫，曾序調羹沂國詩。
九十老農尤寶惜，時時開卷拂蛛絲。
再題六如亭
作者：劉克莊
朝代：宋

昔人喜說墜樓姬，前輩尤高斷臂妃。
肯伴主君來過嶺，不妨扶起六如碑。
再題鍾賢良詠歸堂
作者：劉克莊
朝代：宋

伏戲以來凡幾年，六經之外凡幾書。
人間簡冊渺烟海，君以約法包無餘。
往年華轂臨敝廬，舌端霆卷俄電舒。
平欺賈董等下駟，冷笑服鄭真蠹魚。
千詢萬扣答如響，捫腹始媿吾空虛。
伯高辟易季度走，六論三策何時攄。
又言諸子皆丈夫，經笥武庫隨所須。
觀君毛骨老猶爾，惜也未見雛與駒。
方今主相求極諫，君曷不携軾轍俱。
自云素鄙從橫學，尚友洙泗談古初。
堂堂冕輅豈不好，却慕點也寧非迂。
行當端委秉周禮，未可春服從魯儒。
冬夜讀几案間雜書得六言二十首·其一
作者：劉克莊
朝代：宋

叔夜真龍鳳矣，嗣宗猶螟蠃然。
一以廣陵散死，一以勸進表全。
冬夜讀几案間雜書得六言二十首·其一〇
作者：劉克莊
朝代：宋

箋疏蟲魚小物，抉挑草木微情。
兔葵累劉夢得，燕泥辜薛道衡。
冬夜讀几案間雜書得六言二十首·其一七
作者：劉克莊
朝代：宋

李妹玉曜膚色，梅娘淡粧素衣。
大主嗔老奴愛，三郎怕肥婢知。
冬夜讀几案間雜書得六言二十首·其一三
作者：劉克莊
朝代：宋

鸚鵡洲猶自若，銅雀臺安在哉。
老瞞真大不道，狂生恃小有才。
冬夜讀几案間雜書得六言二十首·其一二
作者：劉克莊
朝代：宋

宋玉口多微詞，曼倩言不純師。
陳賦諷薦枕女，抗義斬賣珠兒。
冬夜讀几案間雜書得六言二十首·其一五
作者：劉克莊
朝代：宋

六郎子晉後身，董君漢廷近親。
大羅天女男妾，館陶公主肥人。
冬夜讀几案間雜書得六言二十首·其一八
作者：劉克莊
朝代：宋

裙是千葉榴染，鬢似折枝杏簪。
空問天孫乞巧，其奈君王愛憨。
冬夜讀几案間雜書得六言二十首·其一六
作者：劉克莊
朝代：宋

進來金丹攙喫，放下玉笛偷吹。
先丁寧雪衣女，勿漏泄錦綳兒。
冬夜讀几案間雜書得六言二十首·其一四
作者：劉克莊
朝代：宋

巢居吸景休糧，壁觀入定放光。
三萬里隔弱水，六千劫坐道場。
冬夜讀几案間雜書得六言二十首·其七
作者：劉克莊
朝代：宋

昔有初祖見性，今無導師指迷。
死底埋震旦東，活底在葱嶺西。
冬夜讀几案間雜書得六言二十首·其三
作者：劉克莊
朝代：宋

有教聖愚無類，非人父子勿傳。
此乃靖欲反矣，是亦羿有罪焉。
冬夜讀几案間雜書得六言二十首·其九
作者：劉克莊
朝代：宋

橫議遊俠四出，清流標榜自賢。
血染瓜田方止，尸投濁河可憐。
冬夜讀几案間雜書得六言二十首·其二
作者：劉克莊
朝代：宋

盤龍恨庾長史，太宰哀李崖州。
達人能和大怨，壯士不報細讎。
冬夜讀几案間雜書得六言二十首·其二〇
作者：劉克莊
朝代：宋

南朝有脂粉氣，李唐誇錦繡堆。
接休文聲響去，夢太白脚板來。
冬夜讀几案間雜書得六言二十首·其五
作者：劉克莊
朝代：宋

鬼谷弟子捭闔，東方先生滑稽。
彼哉妾婦道也，上以俳優畜之。
冬夜讀几案間雜書得六言二十首·其八
作者：劉克莊
朝代：宋

人言美惡必復，孰若親冤兩忘。
僧乃謗第二祖，佛不嗔哥利王。
冬夜讀几案間雜書得六言二十首·其六
作者：劉克莊
朝代：宋

舉世盡兄孔方，無人敢卿五郎。
客喜大夫糞苦，奴誇太尉足香。
冬夜讀几案間雜書得六言二十首·其四
作者：劉克莊
朝代：宋

陰德必食陽報，忮心終爲餒魂。
智伯死而無後，愚公子又生孫。
冬景
作者：劉克莊
朝代：宋
体裁：七言律诗

晴窗早覺愛朝曦，竹外秋聲漸作威。
命僕安排新暖閣，呼童熨貼舊寒衣。
葉浮嫩綠酒初熟，橙切香黃蟹正肥。
蓉菊滿園皆可羨，賞心從此莫相違。
冬煖海棠盛開三絕·其一
作者：劉克莊
朝代：宋

敗荷折蓼溪村景，黄葉青苔野老家。
頼有海棠相煖熱，小春重放一番花。
冬煖海棠盛開三絕·其三
作者：劉克莊
朝代：宋

當年手種滿河陽，人樹而今各老蒼。
誰向棠陰遺老說，潘郎不是舊潘郎。
冬煖海棠盛開三絕·其二
作者：劉克莊
朝代：宋

少爲紫陌看花郎，歲晚維摩住病坊。
忽被彩雲瞞老眼，錯呼青女作紅娘。
冬至二首·其一
作者：劉克莊
朝代：宋

病逢佳節徑投床，卧聽群兒笑老蒼。
僅可六藏數龜息，安能三黜入鵷行。
脈微藥焙常儲火，足冷茅檐定有霜。
多謝天公相煖熱，起披敗絮負朝陽。
冬至二首·其二
作者：劉克莊
朝代：宋

慈顔幽翳幾星霜，猶記斑衣共舉觴。
老弟頗憐伯仁短，小孫突過阿宜長。
親朋不至諳時態，兒女無知競曉粧。
老退尚餘憂國念，朝來雲物果災祥。
冬至四絕·其一
作者：劉克莊
朝代：宋

□觴無復舉萱堂，麟卧隴阡雁折行。
殿後即今惟一老，阿宜長大阿奴亡。
冬至四絕·其三
作者：劉克莊
朝代：宋

遥知廷設黄麾仗，不見人書白板扉。
老子挂冠還笏了，別無上服止深衣。
冬至四絕·其二
作者：劉克莊
朝代：宋

日添一線書中見，雪染千絲鏡裏明。
遲暮猶思寸陰惜，凝嚴未覺一陽生。
冬至四絕·其四
作者：劉克莊
朝代：宋

獻壽上公先入閣，書雲太史亦登臺。
惟應閑殺明農叟，起晏柴門曉未開。
冬蚊
作者：劉克莊
朝代：宋

南州時令舛，冬月有蚊飛。
豈是爲饑祟，因而觸禍機。
照尤嫌畫燭，驅尚入羅幃。
吾母音容遠，何妨用扇揮。
冬蠅
作者：劉克莊
朝代：宋

百蟲已藏蟄，此物出何哉。
甚矣綠衣僣，公然赤幘來。
居嘗污脯醢，尤喜敗樽罍。
刑故寧論小，無分卵與胎。
冶城
作者：劉克莊
朝代：宋

斷鏃遺鎗不可求，西風古意滿原頭。
孫劉數子如春夢，王謝千年有舊遊。
高塔不知何代作，暮笳似說昔人愁。
神州只在闌干北，度度來時怕上樓。
凡聖一首
作者：劉克莊
朝代：宋

死生非有二致，聖凡於此一般。
桓魋預爲石槨，王喬尚欲玉棺。
凱歌十首呈賈樞使·其一
作者：劉克莊
朝代：宋

孔明籌筆即天威，謝傅圍棋亦事機。
武騎散群望洋退，佛貍忍渴飲溲歸。
凱歌十首呈賈樞使·其一〇
作者：劉克莊
朝代：宋

自古勳名勒鼎彝，老於文學即今誰。
腐儒尚可軍馬司，試作平淮第二碑。
凱歌十首呈賈樞使·其七
作者：劉克莊
朝代：宋

清野都無寸草留，暴師塞下欲何求。
東風借便天亡敵，春水方生早去休。
凱歌十首呈賈樞使·其三
作者：劉克莊
朝代：宋

活俘萬戶虜無酋，拔寨宵奔黑祲收。
不用偏師追出塞，殺胡林只在揚州。
凱歌十首呈賈樞使·其九
作者：劉克莊
朝代：宋

殘黨分兵盡撲除，遊魂多不返穹廬。
肅清執至龍顔喜，又奏淮西有捷書。
凱歌十首呈賈樞使·其二
作者：劉克莊
朝代：宋

翦稱名將豈其然，汲汲惟求宅與田。
見說淮兵殊死戰，相公喝犒是私錢。
凱歌十首呈賈樞使·其五
作者：劉克莊
朝代：宋

君親一念與天通，麾下人人可即戎。
豈敢全軀顧妻子，相公將母在軍中。
凱歌十首呈賈樞使·其八
作者：劉克莊
朝代：宋

羽檄聯翩趣募兵，單槍一劍覓功名。
健兒爭欲趨淮閫，宣相相看若父兄。
凱歌十首呈賈樞使·其六
作者：劉克莊
朝代：宋

將謂長淮已蕩平，豈知什塹又顛坑。
從今莫近他城子，怕有南人夜斫營。
凱歌十首呈賈樞使·其四
作者：劉克莊
朝代：宋

東南立國惟王謝，西北籌邊只范韓。
公不衮衣假黄鉞，吾能右衽更巍冠。
出城二絕·其一
作者：劉克莊
朝代：宋

日日銅瓶插數枝，瓶空頗訝折來稀。
出城忽見櫻桃熟，始信無花可買歸。
出城二絕·其二
作者：劉克莊
朝代：宋

小憇城西賣酒家，綠陰深處有啼鴉。
主人歎息官來晚，謝了酴醾一架花。
出宿環碧
作者：劉克莊
朝代：宋

逐客挑包水榭中，忽聞乾鵲噪東風。
若非閩嶠安書至，即是襄州吉語通。
出郭
作者：劉克莊
朝代：宋

江邊一雨洗秋容，北郭東郊野意濃。
老大怕它人檢點，隔溪隔柳看芙蓉。
出都
作者：劉克莊
朝代：宋

客子來時臘雪飛，出城忽已試單衣。
湖邊移店非無意，要共林逋話別歸。
初冬
作者：劉克莊
朝代：宋

晴窗蚤覺愛朝曦，竹外秋聲漸作威。
命僕安排新暖閣，呼童熨貼舊寒衣。
葉浮嫩綠酒初熟，橙切香黄蟹正肥。
蓉菊滿園皆可羨，賞心從此莫相違。
初宿囊山和方雲臺韻一首
作者：劉克莊
朝代：宋

客游萬里踐霜冰，旦旦披衣坐待明。
絫黍功名成未易，跳丸歲月去堪驚。
即今紙被携尋宿，當日油幢聽報更。
頼有雲臺公好事，追程來送老門生。
初秋感事三首·其一
作者：劉克莊
朝代：宋

徧閲同參入涅槃，傍觀盡怪老僧頑。
有詩傳世天機淺，無史藏山筆鉞閑。
夢境瞿莊更喚醒，醉鄉陶阮夾扶還。
吾廬寂寂人稀至，不是先生愛掩關。
初秋感事三首·其三
作者：劉克莊
朝代：宋

恩放歸田又數期，少猶迂闊况衰遲。
日非夸父追能及，山豈愚公力可移。
前席虛懷何日報，細旃密啟有天知。
太陽所燭皆萌達，不照牆陰藿與葵。
初秋感事三首·其二
作者：劉克莊
朝代：宋

跌蕩當年賦兩京，晚拋筆硯事春耕。
達空函啟已心懶，讀夾注書猶眼明。
金匱舊聞虛論次，香奩少作悔流行。
而今老病都休也，起聽秋聲百感生。
別宋倅一首
作者：劉克莊
朝代：宋

往昔少司農，朱幡牧刺桐。
見碑懷叔子，有廟祀文翁。
家法惟清白，軍儲必腐紅。
遥知門戶肅，不與賈胡通。
別宋斌文叔
作者：劉克莊
朝代：宋

天下書無數，君專治四書。
因留精舍久，遂向舉場疎。
山路挑包去，秋風罷講餘。
故園荒草合，似欠一番鋤。
別張倅一首
作者：劉克莊
朝代：宋

同謁金閨覲茂陵，鼎湖弓劍隔西興。
絕憐晚景如龐老，空爲州人惜許丞。
自有名姬調綠綺，可無侍女直青綾。
夢中雪鼓攙天碧，恨不陪君拄瘦藤。
別張季
作者：劉克莊
朝代：宋

昔謁西山過里中，談兵論易氣如虹。
若非遇彼負苓者，必是傳於墜履翁。
至竟白袍無諂屈，何曾黄策有英雄。
秋風定訪蒙齋否，爲說馮唐老更窮。
別後寄大淵二首·其一
作者：劉克莊
朝代：宋

面削瓜黄頭雪白，雀羅庭院久深蕪。
勞煩上客迂童馬，慙愧貧家闕飯芻。
絕喜緒言聞輔嗣，了無齋襯供文殊。
定知別後尤精進，尋得軒皇所失珠。
別後寄大淵二首·其二
作者：劉克莊
朝代：宋

苛留未忍聽驪駒，薄具酸寒不可孤。
鄰巷沽來惟飲汁，田家客至具焚枯。
吾衰異昔中年別，子去云誰半夜呼。
敬問伯魚詩禮外，過庭亦有異聞乎。
別敖器之
作者：劉克莊
朝代：宋

舊說閩人苦節稀，先生獨抱歲寒姿。
老年絳帳聊開講，當日烏臺要勘詩。
東閤不游緣有氣，草堂未架爲無貲。
輕煙小雪孤山路，折賸梅花寄一枝。
別翁定宿瀑上
作者：劉克莊
朝代：宋

偶送詩人共宿山，擁爐吹燭聽潺湲。
已修茗事將安枕，因看梅花復啟關。
崖色無苔通磵底，月光如練抹林間。
平生所歷同郵寄，獨到庵中不忍還。
別賦一首
作者：劉克莊
朝代：宋

平蕪盡處即滄溟，身寄區中等一萍。
種杞菊翁猶老健，插茱萸伴半凋零。
去年勅設塵飛鞚，今日村酤草塞瓶。
却笑癡人妄分別，何人未必勝劉伶。
別陳宗院
作者：劉克莊
朝代：宋

送客頻張酒，迎賓久倚轅。
何曾薄西邸，不忍□□□。
宦拙從渠巧，甥榮覺舅尊。
福唐遺父老，應看□□□。
別高九萬
作者：劉克莊
朝代：宋

花翁徒步悲詩境，菊磵舂糧哭復齋。
衆客食魚彈鋏去，幾人白馬素車來。
尋思舊事成三歎，斷送諸賢入八哀。
信矣兩生俱烈士，有金當爲築高臺。
刺客
作者：劉克莊
朝代：宋

不了一毫事，空捐七尺軀。
陶惜其人沒，雄纔以盜書。
前輩
作者：劉克莊
朝代：宋

前輩日以遠，斯文吁可悲。
古人皆尚友，近世例無師。
晚節初寮集，中年務觀詩。
雖云南渡體，俗子未容窺。
劉仙巖
作者：劉克莊
朝代：宋

絕頂來尋鍊藥蹤，老仙端的是吾宗。
寄聲月白風清夜，定許相期第幾峯。
劉玄德
作者：劉克莊
朝代：宋

老瞞虐焰市朝空，宗室惟餘大耳翁。
漢賊有誰分逆順，關河無地著英雄。
紫髯久矣營江表，黄屋蕭然寄峽中。
可惜姜維膽如斗，功雖不就有餘忠。
勉千里姪秋試六言四首·其一
作者：劉克莊
朝代：宋

而翁二子絕奇，其季虎中最怒。
期此郎甲科郎，跨王父曾王父。
勉千里姪秋試六言四首·其三
作者：劉克莊
朝代：宋

茂才異等息響，太祝齋郎比肩。
汝伯何由漆髮，我家舊有青氈。
勉千里姪秋試六言四首·其二
作者：劉克莊
朝代：宋

童習好雕篆作，相業寓混成篇。
猶之射者百中，勉旃原夫一聯。
勉千里姪秋試六言四首·其四
作者：劉克莊
朝代：宋

子心思猶盛壯，吾光陰已耋耄。
不堪蝥弧先登，尚可鼓旗傍譟。
勝業寺
作者：劉克莊
朝代：宋

寺創於何代，問僧皆不知。
槎牙夏后柏，殘缺柳侯碑。
雪過禪堂冷，冰餘嶽路危。
上封猶未到，太息負心期。
勞農二首·其一
作者：劉克莊
朝代：宋

江浙膏腴動渺然，惟閩磽薄少平川。
可憐老子扶凋邑，絕似吾民墾瘠田。
稍喜一犂翻宿雨，聊爲三爵禮高年。
太平主相調元氣，春在桑畦麥壠邊。
勞農二首·其二
作者：劉克莊
朝代：宋

畫簷一夜雨飄蕭，際曉陰霾掃碧霄。
有日暫看旗脚展，無風初覺鼓声調。
紛紛竭作趨南畝，稍稍新粧出北橋。
白髮長官塵土殺，尚能覓句補風謠。
化蝶
作者：劉克莊
朝代：宋

鶴肯從坡老，鳩能感醉翁。
老夫曾化蝶，飛入百花中。
北來人二首·其一
作者：劉克莊
朝代：宋

試說東都事，添人白髮多。
寢園殘石馬，廢殿泣銅駝。
胡運占難久，邊情聽易訛。
凄涼舊京女，粧髻尚宣和。
北來人二首·其二
作者：劉克莊
朝代：宋

十口同離北，今成獨鴈飛。
饑鉏荒寺菜，貧著陷蕃衣。
甲第歌鍾沸，沙場探騎稀。
老身閩地死，不見翠鑾歸。
北山作
作者：劉克莊
朝代：宋

骨法枯閑甚，惟堪作隠君。
山行忘路脈，野坐認天文。
字瘦偏題石，詩寒半說雲。
近來仍喜聵，閑事不曾聞。
北耗
作者：劉克莊
朝代：宋

京師渠敢洩邊機，北耗傳訛果是非。
不見紅旗加露布，頗傳黄屋尚宵衣。
南風不競師將老，春水方生虜必歸。
何日靈臺真偃伯，更無一點戰塵飛。
北苑一首·其一
作者：劉克莊
朝代：宋

舂汲常分任，巾篝久服勤。
汝何慙絡秀，吾自誌朝雲。
北苑一首·其二
作者：劉克莊
朝代：宋

客送西州路，兒封北苑墳。
凄凉蒿里挽，未必九泉聞。
匡人一首
作者：劉克莊
朝代：宋

匡人不識夫子，往往發其笥中。
但有深衣古履，元無寶玉大弓。
匹馬
作者：劉克莊
朝代：宋

匹馬曾經小店炊，一株玉雪映疎籬。
無言誰識含情處，有韻全看背面時。
乍見心方驚絕艷，重來人已折繁枝。
斷烟殘照山村路，消得劉郎一首詩。
十一月二日至紫極宮誦李白詩及坡谷和篇因念蘇李聽竹時各年四十九予今五十九矣遂次其韻
作者：劉克莊
朝代：宋

翰林兩僊人，偶來聽風竹。
蕭蕭玉千竿，采采綠一掬。
少時負不羣，中歲乃見獨。
嗟余長十年，所至戀三宿。
徑當還笏歸，奚俟揲蓍卜。
夜郎與儋耳，老大費往復。
宜州殿其後，路險車又覆。
山中採芝去，舍下炊粱熟。
十五里沙
作者：劉克莊
朝代：宋

只見如山白浪飛，更堪動地黑風吹。
渺茫直際九州外，洶湧常如八月時。
河伯豈能窮海若，靈胥僅可嚇吳兒。
惜無散髮騎鯨友，共了南游一段奇。
十和·其一
作者：劉克莊
朝代：宋

一夫倡禍翕然隨，白晝通都作祟奇。
割肉直將人餧虎，聞聲能感類求羆。
忽傳先輩逢清雪，失喜衰翁有黑絲。
自古英材須樂育，謂予不信質先師。
十和·其二
作者：劉克莊
朝代：宋

盛德能容人有技，忮心尤忌士知名。
訓狐聲厲憎韓子，鸚鵡才高累禰平。
斑特隠君幾負局，塞鴻奴輩不煩坑。
客來林下溫前話，尚得山翁掩耳驚。
十和賀太淵得雄二首·其一
作者：劉克莊
朝代：宋

鬰鬰葱葱初抱送，驚驚怕怕永銷除。
子瞻要待啼時看，介甫曾誇畫不如。
先敞高門容駟馬，旋聞別舘戲羊車。
中庸詩禮牢扃鐍，他日親傳伋與魚。
十和賀太淵得雄二首·其二
作者：劉克莊
朝代：宋

誕育文章家可賀，軒渠煩惱障皆除。
霜蹄墮地能行矣，玉樹臨風必皎如。
羣紀伴翁入圖畫，儼佟爲我御巾車。
客中往往煩厨傳，倘許携將酒與魚。
十月二十二夜同方寺丞宿瀑庵讀劉賓客集
作者：劉克莊
朝代：宋

瀑山木落霜寒夜，共讀吾家夢得詩。
坐對遺篇忘漏盡，手遮殘燭怕風吹。
森嚴似聽元戎令，機警如看國手棋。
千載愚溪相對壘，未應地下友微之。
十疊·其一
作者：劉克莊
朝代：宋

纔得幾朝渾拆徧，只消一霎又吹空。
何曾學舞能回雪，便不爲臺與避風。
十疊·其一〇
作者：劉克莊
朝代：宋

珠樹無多攀不已，珊瑚有盡採無窮。
海神上訴天公怒，似怕龍宮寶藏空。
十疊·其七
作者：劉克莊
朝代：宋

江左風流屬謝家，諸郎如玉女尤佳。
如何雪裏同聯句，不比梅花比柳花。
十疊·其三
作者：劉克莊
朝代：宋

花離京洛緇塵少，詩到齊梁綺語多。
老子七言雖淡泊，不曾一字犯陰何。
十疊·其九
作者：劉克莊
朝代：宋

霜皜千林凍欲僵，經旬不爨只餐香。
何曾轉授休糧訣，却是單傳屑玉方。
十疊·其二
作者：劉克莊
朝代：宋

尺棰擬爲千世用，一梅欲足百人酸。
苦心乍可齏鹽裏，粉骨何須鼎鼐間。
十疊·其五
作者：劉克莊
朝代：宋

賦繁臺雪雲將暮，歌後庭花月未殘。
客至苑皆瓊作樹，賓來并用玉爲欄。
十疊·其八
作者：劉克莊
朝代：宋

天子封松作某官，相君復報竹平安。
梅花一點無沾惹，三友中間獨歲寒。
十疊·其六
作者：劉克莊
朝代：宋

起來無頼晚風狂，便恐飄零損歲芳。
飛燕不持身欲去，綠珠雖墜魄猶香。
十疊·其四
作者：劉克莊
朝代：宋

有花多處便凭欄，插在金瓶不必看。
百斛量珠真富貴，兩枝剪綵太寒酸。
千山觀
作者：劉克莊
朝代：宋

西巘林巒擅一城，渺然飛觀入青冥。
于湖數字題華棟，陽朔千山獻畫屏。
境勝小詩難寫盡，天寒薄酒易吹醒。
獨遊不恨無人語，滿壑松聲可細聽。
午窗
作者：劉克莊
朝代：宋

恩賦支離粟一囊，午窗卧看世人忙。
東家學究窮於我，六月褒衣上講堂。
南唐一首
作者：劉克莊
朝代：宋

建隆事得之遺老，疇昔曾參野史看。
後閣夜猶歌玉樹，陳橋日已湧金盤。
可憐李主歸朝晚，專靠江神立國難。
誰道齊兵當十萬，一身杌隉不能安。
南山感舊·其一
作者：劉克莊
朝代：宋

髫齔隨二親，旅泊承天寺。
姆抱殿上嬉，忽覩瞿曇氏。
南山感舊·其七
作者：劉克莊
朝代：宋

儂久離怖畏，佛亦生歡喜。
却看丈六身，僬僥國人爾。
南山感舊·其三
作者：劉克莊
朝代：宋

戰掉病三日，湯熨乃能起。
譬如秦武陽，震慴白帝子。
南山感舊·其二
作者：劉克莊
朝代：宋

自從出腹來，未嘗識奇偉。
顧瞻忽眩晃，冷汗如潑水。
南山感舊·其五
作者：劉克莊
朝代：宋

既具頂門眼，逐得少林髓。
南山梵王宮，規模自唐始。
南山感舊·其六
作者：劉克莊
朝代：宋

輪奐絕鉅麗，像設尤卓詭。
瓣香大雄前，恍然憶稚齒。
南山感舊·其四
作者：劉克莊
朝代：宋

彈指七十年，顔髮遽如此。
棒喝夾攻之，碓磨備嘗矣。
南康趙明府贈予四詩和其首篇二首·其一
作者：劉克莊
朝代：宋

曾掌蘭臺纂舊聞，亦瞻玉座和來薰。
戇愚漫有誅姦筆，疎拙元無乞巧文。
執簡自知愧南董，免冠誰肯救朱雲。
消磨不盡惟詩在，社友尋盟意尚勤。
南康趙明府贈予四詩和其首篇二首·其二
作者：劉克莊
朝代：宋

二老風流接見聞，餘香未遠尚堪薰。
明師豈不使人巧，老僕安能重子文。
策蹇何由追抹電，化龍吾亦願爲雲。
從來作聖功夫處，不在生知在積勤。
南浦亭寄所思
作者：劉克莊
朝代：宋

只是從前瘦病身，官卑活計大清貧。
買來晉帖多成贋，吟得唐詩轉逼真。
生擬棄家尋劍客，死當移冢近騷人。
秋風爛熳吹雙鬢，目送停雲欲愴神。
卜算子
作者：劉克莊
朝代：宋

亂似盎中絲，密似風中絮。行遍茫茫禹跡來，底是無愁處。好客挽難留，俗事推難去。惟有翻身入醉鄉，愁欲來無路。
卜算子
作者：劉克莊
朝代：宋

四大因緣做，苦海憑船渡。一棹清風到岸頭，得上無生路。人嘆風貧苦，我步閒閒趣。脫體全空沒一文，勝似石崇富。
卜算子
作者：劉克莊
朝代：宋

已怪社愆期，尚喜巢如故。過了清明未肯來，莫被春寒誤。常傍畫簷飛，忽委空梁去。忘卻王家與謝家，別有銜泥處。
卜算子
作者：劉克莊
朝代：宋

東甽寧馨兒，南國循良守。先把爐燻祝帝堯，次祝君侯壽。廣致米商船，多釀兵廚酒。客有鬚眉似蓋延，許至華堂否。
卜算子
作者：劉克莊
朝代：宋

梅嶺數枝春，疏影斜臨水。不借芳華只自香，嬌面長如洗。還把最繁枝，過與偏憐底。試把鸞臺子細看，何似丹青裡。
卜算子
作者：劉克莊
朝代：宋

片片蝶衣輕，點點猩紅小。道是天公不惜花，百種千般巧。朝見樹頭繁，暮見枝頭少。道是天公果惜花，雨洗風吹了。
卜算子
作者：劉克莊
朝代：宋

盡是手成持，合得天饒借。風雨於花有底讎，著意相陵藉。做暖逼教開，做冷催教謝。不負明年花下人，只負栽花者。
卜算子
作者：劉克莊
朝代：宋

纖軟小腰身，明秀天真面。淡畫修眉小作春，中有相思怨。昔立向人羞，顏破因誰倩。不比陽臺夢裡逢，親向尊前見。
卜算子
作者：劉克莊
朝代：宋

老圃獻花來，異域移根至。相對炎官火傘中，便有清涼意。淡薄古梳妝，嫻雅仙標緻。欲起涪翁再品花，壓了山礬弟。
卜算子
作者：劉克莊
朝代：宋

自入玄門戶，寂寂清虛做。靜裡披搜四假身，勘破塵行路。悟上還重悟，得得真閒趣。收住身中無價真，豈逐人情去。
卜算子
作者：劉克莊
朝代：宋

開閣廣延賢，負扆勤求舊。應念南宮老舍人，閒袖絲綸手。兩制必當仁，五福無過壽。且喜新年不要□，天要開元祐。
卜算子
作者：劉克莊
朝代：宋

風漢閒中做，彼岸神舟渡。萬里晴空無片雲，月照南溪路。割斷冤情苦，默默明玄趣。一任傍人笑我貧，肚裡非常富。
卧雪圖
作者：劉克莊
朝代：宋

凍合千門閉，傳呼一市驚。
豈無僵卧者，輦轂未知名。
即事
作者：劉克莊
朝代：宋

嶠南氣候異中州，多病誰令作遠遊。
瘴土不因梅亦濕，颶風能變夏爲秋。
方眠壞絮俄敷簟，已著輕絺又索裘。
自歎幻身非鐵石，天涯豈得久淹留。
即事
作者：劉克莊
朝代：宋

病索人扶乃寢興，高樓咫尺少曾登。
思慳惟有吟差長，睡少方知老可憎。
榾柮成灰猶凜冽，茅柴似水亦瞢騰。
暮年臨履常兢戰，未敢荒唐說葛藤。
即事
作者：劉克莊
朝代：宋

自汲新泉養牡丹，銀壺滿貯怕春殘。
畫簷一餉東風惡，爲掩窗綃護晚寒。
即事·其一
作者：劉克莊
朝代：宋

醫書攻百病，惟有老難醫。
霧眼朱成碧，霜顛涅不緇。
即事·其二
作者：劉克莊
朝代：宋

炎凉蒼狗變，光景白駒馳。
忽見鏡中者，驚詢汝是誰。
即事一首
作者：劉克莊
朝代：宋

書卷交疎覺晝長，田園收薄值年荒。
老而用事獨毛穎，何以觧憂惟杜康。
賜帛恩深優故老，催租人至敗重陽。
西風爛熳開蓉菊，不管先生兩鬢霜。
即事一首
作者：劉克莊
朝代：宋

過了田光盛壯時，年今望八復奚爲。
薄澆磊磈嫌紅酒，懶讀聱牙喜白詩。
釋子書求名卵塔，社人卜請記叢祠。
吾文誰道難施用，後有中郎賞斷碑。
即事三首·其一
作者：劉克莊
朝代：宋

抽簪脫袴滿城忙，大半人多在戲場。
膈膊雞猶金爪距，勃跳狙亦衮衣裳。
湘纍無奈衆人醉，魯蜡曾令一國狂。
空巷冶遊惟病叟，半窗淡月伴昏黄。
即事三首·其三
作者：劉克莊
朝代：宋

陌上鳴鉦夜向晨，綴行花錦照城闉。
湔裙未免多游女，舍耒深憂有惰民。
史載孝娥今列祀，騷云帝子沒爲神。
臘儺固匪儒家法，居魯安能異魯人。
即事三首·其二
作者：劉克莊
朝代：宋

家世相傳逢掖衣，如今結果亦隨時。
二三子遂舍瑟作，七十翁方扶杖嬉。
野老憂晴妨寶穡，社人怕雨濕靈旗。
遥知鈴閣無歌管，一點青燈照董帷。
即事二首·其一
作者：劉克莊
朝代：宋

厨人失職晏忘炊，頼是先生貫忍饑。
一客覆羹真小事，舉家食粥已多時。
自憐氣餒鮮難膾，漸覺身輕鶴可騎。
屈指故交無厚祿，未知太保李公誰。
即事二首·其一
作者：劉克莊
朝代：宋

碧玉去隨年少易，絳桃留待主君難。
喚郎豈有雲神女，觴客寧無黑牡丹。
漢上謾爲留佩惱，湘東曾被淡粧瞞。
維摩老病禪房冷，一點青燈伴夜闌。
即事二首·其一
作者：劉克莊
朝代：宋

禿翁未敢佚餘生，洗竹澆蘭立課程。
辛苦謀身無甕算，殷勤娛耳有瓶笙。
罏寒燒葉回春意，燭盡携書就月明。
一欠伸間分夢覺，何須它日曲池平。
即事二首·其二
作者：劉克莊
朝代：宋

厨荒竈鬼未須嗔，君看先師尚在陳。
老退休貪太倉腐，清虛聊嚥上池津。
今無能采金膏者，古有曾逢石髓人。
自笑冰衡三百戶，難分圭撮餉比鄰。
即事二首·其二
作者：劉克莊
朝代：宋

生涯草草旋安排，先架茅堂次竹齋。
傍榾柮邊名燠室，有榕樹處當凉臺。
且饒林下一人去，莫問門前幾客來。
新買溪西山數畝，便思輦石更移梅。
即事二首·其二
作者：劉克莊
朝代：宋

非人不暖豈其然，卷起桃笙設艾氈。
老物可憎吾頓覺，盛時一失汝堪憐。
有分香妓空遺臭，無散花魔莫惱禪。
多謝小窗半規月，夜深長伴絳紗邊。
即事六言四首·其一
作者：劉克莊
朝代：宋

宦情爲虎爲鼠，世態如雲如輪。
武夫駕盲宰相，醉尉呵飛將軍。
即事六言四首·其三
作者：劉克莊
朝代：宋

骨已朽黄泉下，傳猶列青史中。
猛朴時來宰相，關張運去英雄。
即事六言四首·其二
作者：劉克莊
朝代：宋

有時眼花落井，有時鼻孔撩天。
工詩只是少黠，說禪莫是大顛。
即事六言四首·其四
作者：劉克莊
朝代：宋

早詠白駒在谷，晚駕青牛出關。
寧爲魚點墨退，猶勝鶴带箭還。
即事十絕·其一
作者：劉克莊
朝代：宋

戰士不解甲，於今四十年。
尖量太倉粟，爛鑄水衡錢。
即事十絕·其一〇
作者：劉克莊
朝代：宋

穹廬迫淝水，黄屋幸澶州。
謝傅方爭弈，萊公亦擲骰。
即事十絕·其七
作者：劉克莊
朝代：宋

老賊順流下，周郎憑軾觀。
不干春水事，一蹙走曹瞞。
即事十絕·其三
作者：劉克莊
朝代：宋

國蹙公卿耻，諸賢强自寬。
向來沙市冢，太半徙公安。
即事十絕·其九
作者：劉克莊
朝代：宋

飲血吞奴羯，盛溲餉佛貍。
勿論城大小，但問守城誰。
即事十絕·其二
作者：劉克莊
朝代：宋

□□傳聞惡，邕宜守備孱。
各宜更短製，未可靠巍冠。
即事十絕·其五
作者：劉克莊
朝代：宋

移閫於重慶，支吾亦十霜。
但聞繩魏尚，不見雪陳湯。
即事十絕·其八
作者：劉克莊
朝代：宋

玄琰俱年少，能摧百萬師。
如何桓幼子，輕議謝家兒。
即事十絕·其六
作者：劉克莊
朝代：宋

初謂武陵遠，移來不計春。
近傳湖戶警，愁殺避秦人。
即事十絕·其四
作者：劉克莊
朝代：宋

荆益俱危急，風濤共一舟。
未知策應使，兵已至何州。
即事十首·其一
作者：劉克莊
朝代：宋

香火萬家市，煙花二月時。
居人空巷出，去賽海神祠。
即事十首·其一〇
作者：劉克莊
朝代：宋

沐髮眠常晏，濡脣飲不多。
誰云五瘴毒，常備四時和。
即事十首·其七
作者：劉克莊
朝代：宋

吾生分裂後，不到舊京遊。
空作樊樓夢，安知在越樓。
即事十首·其三
作者：劉克莊
朝代：宋

俗情重蒲飲，故事按舟師。
莫倚無山越，閑將作水嬉。
即事十首·其九
作者：劉克莊
朝代：宋

復關無雅操，涉洧有遺音。
未可繩三尺，檳榔當委禽。
即事十首·其二
作者：劉克莊
朝代：宋

東廟小兒隊，南風大賈舟。
不知今廣市，何似古楊州。
即事十首·其五
作者：劉克莊
朝代：宋

瓜果跽拳祝，㬋羅撲賣聲。
粵人重巧夕，燈火到天明。
即事十首·其八
作者：劉克莊
朝代：宋

突薪初不戒，綆缶始言功。
累甓爲牆壁，前人智未工。
即事十首·其六
作者：劉克莊
朝代：宋

名荔絕甘冷，與莆爭長雄。
不逢蔡公譜，埋沒瘴煙中。
即事十首·其四
作者：劉克莊
朝代：宋

占斷百花白，摘來三伏涼。
著身素馨國，荀令未爲香。
即事四首·其一
作者：劉克莊
朝代：宋

買得荒郊五畝餘，旋營花木置琴書。
柳能樊圃猶須種，蘭縱當門亦不鋤。
無力改牆姑覆草，多方存井要澆蔬。
區區才志聊如此，誰謂先生廣且疎。
即事四首·其三
作者：劉克莊
朝代：宋

牆角新開白版扉，時尋樵牧弄煙霏。
代耕豈若收躬稼，賜帛何如出自機。
湖海浪遊今已倦，山林獨往未全非。
百年只願身强健，長爲慈親負米歸。
即事四首·其二
作者：劉克莊
朝代：宋

目爲詩客不勝慙，喚作園翁定自堪。
抱甕荷鋤非鄙事，栽花移竹似清談。
野人只識羹芹美，相國安知食笋甘。
晚覺齊民書最要，惜無幽士肯同參。
即事四首·其四
作者：劉克莊
朝代：宋

待鑿新池引一灣，更規高阜敞三間。
縮牆恐犯鄰家地，減樹圖看屋後山。
身隠免貽千載笑，書成猶要十年閑。
門前驀有相尋者，但說翁今怕往還。
即席用實之郎中韻
作者：劉克莊
朝代：宋

偶臨羣彥讌公堂，老去斯莊莫遣荒。
東道主人如謝守，西階重客欠王郎。
不能席上題鸚鵡，爭免池邊奪鳳凰。
聖世英賢俱入彀，豈論狗監與鷹坊。
去春
作者：劉克莊
朝代：宋

去春烽火照江邊，曾草軍書夕廢眠。
萬里旌旗真屬命，一丘耕釣且隨緣。
偶然謝客元非病，間亦尋僧不爲禪。
尚有惜花情味在，銅瓶終日玩芳妍。
參預陳公挽詩二首·其一
作者：劉克莊
朝代：宋

人歎摛毫妙，天知補衮忠。
力猶挽元氣，身已御長風。
家譜侔洪氏，官稱似范公。
獨憐蓴鯽奠，不得至苕中。
參預陳公挽詩二首·其二
作者：劉克莊
朝代：宋

聖主初調瑟，煩公數寄聲。
已來周大老，尚致魯諸生。
末至餘尊盡，西歸隻履輕。
中年知己淚，銷得幾回傾。
又一首
作者：劉克莊
朝代：宋

吾蒙白裙帽，汝著紫袈裟。
縱有傅大士，難和作一家。
又一首
作者：劉克莊
朝代：宋

流輩多凋謝，君侯獨典刑。
德公耆舊傳，子野老人星。
宦路羞由徑，家山預卜塋。
何須更封樹，手種萬松青。
又七言三首·其一
作者：劉克莊
朝代：宋

蛾眉已被生前妬，魚腹猶遭死後誣。
把似與龍爭角黍，何如隨俗飲菖蒲。
又七言三首·其三
作者：劉克莊
朝代：宋

枝上絳英吹欲盡，鏡中素髮摘來稀。
今年過了菖蒲節，猶就香篝著裌衣。
又七言三首·其二
作者：劉克莊
朝代：宋

田翁有酒邀村飲，地主存羊餉節儀。
不喜人題木居士，何曾鬼怕艾天師。
又三首·其一
作者：劉克莊
朝代：宋

冠盖憧憧有許忙，直從虛市到毬場。
寶珠似得於佗冢，卉服疑來自越裳。
鬢雪難勾小兒隊，眼花休發少年狂。
幾時遊女歸蠶織，勿學施朱與約黄。
又三首·其一
作者：劉克莊
朝代：宋

圖二疏歸無畫工，留君嚴去欠文公。
卸了尚書呼長者，納還學士做漁翁。
又三首·其三
作者：劉克莊
朝代：宋

年高難結草鞋緣，道遠貧無犢負轅。
惟有加餐兩箇字，忉忉衍作百千言。
又三首·其三
作者：劉克莊
朝代：宋

暫拋穡事競芳晨，在野稀疎總在闉。
俚俗讙言宜上廟，賢侯初意欲新民。
今無麟筆非觀社，古有豚蹄可祝神。
身是魯中儒服者，閑搔白髮看遊人。
又三首·其二
作者：劉克莊
朝代：宋

莫惜傾囊更典衣，繁華尤詫送神時。
不惟寶髻脩容出，亦有銀釵跣足嬉。
但見春城催畫角，何曾夜市擁牙旗。
遨頭清儉君毋怪，疇昔書囊在殿帷。
又三首·其二
作者：劉克莊
朝代：宋

雪平腰各立師邊，半夜輸君得密傳。
伴後村翁成二老，比絳縣人多一年。